086. Ториқ (зуҳал) сураси\nМаккада тушган, 17 оятдан иборат\nСура номи унинг биринчи оятидаги «ториқ» сўзидан олинган, луғатда «тунги йўлчи, яъни юлдуз» маъносини билдиради. Бу сурада ҳар бир инсоннинг қилган амаллари махсус фаришталар томонидан мунтазам ёзиб борилиши; қиёмат кунида жамики халойиқ қайта тирилиши ҳақ экани; Қуръони Каримнинг ҳақ билан ботилни ажратувчи Сўз экани ва Аллоҳ таоло буюрган динга қарши турли ҳийла-найранглар кўчасига кирган кимсалар бир оз муҳлатдан сўнг ўз қилмишларига яраша жазо олишлари муқаррарлиги ҳақидаги мавзулар атрофида сўз боради.\n1. Осмонга қасам, «ториқ»қа қасам.\nАллоҳ таоло бандалар эътиборини қаратиш, айтилаётган сўзнинг муҳимлигини таъкидлаш учун Ўзи яратган турли нарсалар номига қасам, дейди. Ушбу сурада У: «Осмонга қасам, «ториқ»қа қасам», демоқда. «Ториқ»ни муфассирлар турлича таржима қилишган: айримлари «учар юлдуз», баъзилари «ёрқин, порлоқ юлдуз», бошқалари «Зуҳал», яна бирлари «кечаси келувчи» деб ўгиришган. Баъзи тафсирларда «ториқ» Зуҳра (Венера) ёки Сурайё юлдузидир, дейилган. Парвардигор Ўзи яратган махлуқлари ва нарсаларининг ҳикматини, сифатини, моҳиятини фақат Ўзи билади. Шунинг учун ҳатто Ўзи танлаб олган, оламларга раҳмат ўлароқ юборган сўнгги Пайғамбари ҳам бунинг нималигини билмаслигини баён этяпти.\n2. (Эй Муҳаммад,) «ториқ»нинг нималигини қаердан билардингиз?\nЯъни, эй суюкли Пайғамбарим, Мен билдирмасам, ториқ нималигини ҳам, бошқа яратган нарсаларимнинг нималигини ҳам қаердан била олардингиз? Аллоҳ таоло ушбу ояти орқали Ўз Пайғамбарини билмасликда айблаётгани йўқ, балки бу орқали инсон тафаккури Парвардигорнинг буюк яратувчилик ҳикмати олдида ниҳоятда ожиз ва ғариблигини, куфр эгалари ҳамиша ўз ақллари, ўй-фикрларига суяниб, Аллоҳ азза ва жалланинг қудрати ва ҳикматини англашдан ожиз қолишларини баён этмоқда. Қуръони Карим огоҳлантиряптики, инсоннинг ақли ва тафаккури шунчалик чекланган экан, у бемаъни хаёллар, кераксиз сафсаталарга ўралашмай, ўзининг ниҳоятда ожиз эканини ҳис этсин, буюк қудрат эгаси ва тенгсиз яратувчи Аллоҳ таолонинг Ўзига қайтсин, нажотни фақат Ундан кутсин.\n3. Бу учар юлдуздир.\nУшбу оят Пайғамбаримизга амакилари Абу Толиб ҳақида нозил бўлган. У Расулуллоҳга (соллаллоҳу алайҳи васаллам) нон ва сут келтирди. Улар ўтиришганида бирдан бир юлдуз пастга учди. Шунда ердаги нарсалар ёниб кетди. Абу Толиб қўрқиб кетиб: «Бу қандай ҳодиса?» дея сўради. Расулуллоҳ соллаллоҳу алайҳи васаллам: «Бу отилган юлдуздир, Аллоҳ таолонинг мўъжизаларидан биридир», дедилар. Бундан Абу Толиб таажжубланди. Шунда Аллоҳ таолонинг ушбу ояти нозил бўлди.\n4. Ҳар бир жон тепасида ҳимоячиси бордир.\nҲар бир инсон ва жин устида уни турли бало-офатлардан ва ёмонликлардан қайтариб, ҳимоя қилиб турувчи фаришталар (ҳафаза фаришталари) бор. Бу ҳақда Инфитор сурасининг 10-12- оятлари изоҳида батафсил сўз юритилган. Бу фаришталар инсоннинг ҳар бир ҳаракати, яхши-ёмон амаллари, айтган сўзларигача қолдирмай ёзиб боришади. Банда охиратда ана шу ёзувларга биноан ҳисоб-китоб қилинади. Яна бир нарсани яхши тушуниб олишимиз керак: аслида, барча махлуқотларнинг ягона асровчиси, ҳимоя қилувчиси Аллоҳ таолонинг Ўзидир. Фаришталарнинг муҳофаза қилиши ҳам Парвардигорнинг асрашидир. Чунки бу ишларнинг ҳаммаси Аллоҳ азза ва жалланинг иродаси, амрига кўра бўлади. Абу Умомадан (розияллоҳу анҳу) ривоят қилинади: «Расулуллоҳ соллаллоҳу алайҳи васаллам): «Мўминга бир юз олтмиш фаришта муаккил (вакил) қилинган. Улар имконсиз нарсалардан уни ҳимоя қилиб туришади. Шундан етти фаришта идишдаги асални пашшадан ҳимоя қилгандек, унинг тилини асрашади. Агар банда кўз-очиб юмгунчалик вақтга ўз ҳолига ташлаб қўйилса, уни шайтонлар васавасага солишади», деганлар».\n5. Инсон нимадан яратилганига боқсин:\nҒурурга кетаётган, кибрга бораётган ва булар орқасидан Аллоҳ таоло амр-фармонларини инкор этаётган инсон олдин ўзининг ким эканига, нимадан яралганига бир қарасин, эътибор берсин, мулоҳаза юритиб кўрсин. Ана шунда ҳамма нарса ойдинлашади, у ўзининг асл Яратувчиси, Хожаси, Тарбиякунандаси ким эканини англаб етади.\n6. отилиб чиқувчи «сув»дан яралган;\nАна шу исёнкор инсон бор-йўғи ҳатто ўзи ҳам жирканадиган бир томчи ҳақир сувдан яралган. Мутахассислар инсон жисмини ўрганиш жараёнида ҳомиланинг эркак орқа гарданида пайдо бўлиб, умуртқа орқали тухумдонига қуйиладиган «сув»нинг аёлнинг икки кўкраги орасидан чиққан «сув» билан аралашувидан пайдо бўлишини аниқлашган.\n7. умуртқа ва кўкрак орасидан чиққан.\nОятдаги «сулб» сўзи эркак манийи пайдо бўладиган жой, яъни орқа мияни ва у юрадиган умуртқа йўлини, «тароиб» эса аёл кўкрагининг кўтарилган жойи маъносини билдиради. Ана шу икки ердан чиққан «сувлар», яъни эркак ва аёл сувининг аралашувидан ҳомила юзага келади. Бу аралашма аёл бачадонида бир муддат тургач, Аллоҳ таолонинг иродаси билан у аста-секин ҳомилага айланади. Маълум муддатдан кейин жонсиз ҳомилага Аллоҳ таоло ҳузуридаги руҳдан киритилиб, болага жон бағишланади. Ҳомилашунос мутахассислар ҳомиланинг ривожланиш босқичларини тадқиқ қилиб, ҳайратланарли далилларга дуч келишган. Она бачадонидаги жонсиз бир парча лахта қон Яратганнинг ҳикмати ва иродаси билан кун сайин инсон шаклини ола бошлайди. Секин-аста у гўштга айланади, суяклар ва тўқималар пайдо бўлади, қўл-оёқлар, бош ўз шаклини олади, каллада кўз, оғиз, қулоқлар пайдо бўлади. Ота-она ҳам, бошқалар ҳам бу жараёнга мутлақо аралашишмайди, ўзгартириш кирита олишмайди. Буларнинг ҳаммаси Буюк Холиқимиз Аллоҳ азза ва жалланинг яратиш ҳикматига боғлиқ. Икримадан (розиаллоҳу анҳу) ривоят қилинган ҳадисда зикр этилишича, юқоридаги оятлар Абул Ашъад ибн Калада Жумаҳий исмли шахс ҳақида тушган. У ниҳоятда кучли бўлиб, ҳамиша кучи билан фахрланар, бу эса уни ҳақ йўлдан адаштирган эди. Бир куни у бир тепа устига чиқиб: «Эй Қурайш жамоаси, мени бу ердан ким тушира олади? Албатта, Муҳаммад жаҳаннам қўриқчиларини ўн тўққизта деб ўйлаяпти, бир ўзим уларнинг ўнтасидан сизларни қутқараман, сизлар тўққизтасини даф қилинглар» (шунда уларни енгиб, дўзахдан қутуламиз ва жаннатга кирамиз), деб масхара қила бошлади» (Ибн Абу Ҳотим ривояти).\n8. Аллоҳ, албатта, қайта тирилтиришга қодир;\nЭркакнинг бир жойидан, аёлнинг бошқа жойидан ҳеч кўзга кўринмай пайдо бўлган икки хил сув аралашмасидан ҳомилани яратган, унга жон ато этган, эсон-омон дунёга келтирган, камолга етказган, унга ризқ берган ва бир куни ажали етгач яна ўлдирган Аллоҳ таоло қиёматда уни қайтадан тирилтиришга қодир бўлмасмиди! Аллоҳ, албатта, қайта тирилтиришга қодир. Фақат Аллоҳга ишонмайдиган, Унинг оят-далилларини, мўъжизаларини тан олмай ёлғонга чиқараётган, бу билан ўзини икки дунё саодатидан мосуво этаётган кимсаларгина бу буюк ҳақиқатни тан олгилари келмай юрибди. Бундан ҳам ортиқ гумроҳлик, калтабинлик, жоҳиллик бўладими?!\n9. сирлар фош бўладиган Кунда.\n«Сирлар фош бўладиган кун» қиёматдир. Ҳақиқатан, инсон дунё ҳаётида жуда кўп сирларини, қилмишларини бошқа одамлардан яшира олади, баъзи сирлар умуман очилмай ҳам қолиб кетади. Аммо қиёмат куни келганида ҳамма сирлар фош бўлади, бандаларнинг номаи аъмолларига фаришталар томонидан қолдирмай ёзиб борилган барча амаллари бирма-бир тарозига тушади, банда ана шунга кўра ҳисоб-китоб қилинади. Дунёда бирор сирни ҳам, ҳатто миядан ўтган ўй-хаёлларни ҳам Аллоҳдан яшириб бўлмаганидек, охиратда ҳам бирор сир-асрор Парвардигордан махфий қолмайди.\n10. Ўшанда инсонда на қувват, на бир ёрдамчи бўлади.\nҚиёмат куни инсонлар ожиз, нотавон ҳолда ва қўрқув-даҳшат ичра Парвардигорларига рўпара бўлишади. Дунё ҳаётига қилинган ҳар бир яхши ёки ёмон иш учун, ҳатто оғиздан чиққан бир калима сўз учун ҳисоб-китоб қилинадиган, энг пинҳона сирлар очиладиган, ҳеч кимга заррача зулм қилинмайдиган қиёмат куни инсонни Аллоҳ таолонинг азоб-жазосидан қутқариб қоладиган на бирор куч-қувват, на бир ёрдамчи бўлади. Аллоҳ таоло айтади: «У кунда дўст дўстга асқотмайди ва уларга ёрдам ҳам берилмайди» (Духон, 41).\n11. Ёмғирли осмонга қасам;\nУшбу ояти каримадан бошлаб Аллоҳ таоло ўта муҳим хабарга инсонлар диққат-эътиборини тортиш учун икки улуғ нарсага қасам, демоқда. Булардан бири ёмғирли осмонга қасамдир. Оятдаги «затир-рожъи» бирор нарсани асл жойига қайтариш маъносини билдиради. Бу ерда ирода қилинган нарса ёмғир-ёғин бўлиб, у осмондан асл ёғар жойи Ерга қайтади. Муфассирлар бунда инсон вафот этганидан кейин яна асл жойига қайтишига ишора бор, дейишади.\n12. ёрилувчи Ерга қасам.\nЯна Аллоҳ азза ва жалла: «Ёрилувчи ерга қасам», демоқда. Оятдаги «затис-содъи»дан (ёрилувчидан) мурод набототдир. Зеро, Аллоҳ таоло Ўзи яратган Ерни ёриб, ундан турли экин-дарахтларни, ўсимликларни, чашма-булоқларни, турли бойлик-хазиналарни чиқаради. Бир куни келиб, бу ўсимлик-дарахтлар қурийди, ерга қўшилиб кетади, баҳор фасли келганида эса Парвардигор иродаси билан қайта жонланади, ўсиб чиқади. Бунда ўлгандан кейин қайта тирилишга ишора бор. Саҳиҳ ҳадисда айтилишича, инсонлар қиёмат куни «ажабуз-занаб», яъни умуртқанинг энг охиридаги кичкинагина қаттиқ бўлаги-уруғдан қайта «униб» чиқишади, яъни тирилишади (Инсоннинг код − тилсими шу ерда бўлар экан).\n13. Ҳақиқатан, бу ажрим қилувчи Сўздир;\nҲақиқатан, Аллоҳ таоло Ўз Пайғамбари Муҳаммад алайҳиссалом орқали нозил қилган Қуръони Карим Ҳақ ва ботилни, ҳалол ва ҳаромни, яхши ва ёмонни ажратиб, ажрим қилиб берувчи илоҳий Сўздир, улуғ Китобдир.\n14. ва у ҳазил эмасдир.\nҚуръони Карим оятлари мушрик ва мунофиқ кимсалар даъво қилаётганидай ҳазил-мазах ҳам эмас, сеҳргарнинг сўзлари ёки шоир назмлари ҳам эмас, балки у ўта жиддий, барча нарсалари мутлоқ ҳақиқат бўлган илоҳий каломдир. Али ибн Абу Толибдан (каррамаллоҳу важҳаҳу) ривоят қилинади: «Расулуллоҳнинг (соллаллоҳу алайҳи васаллам) бундай деганларини эшитганман: «Аллоҳ таборака ва таолонинг Китоби (бирдан-бир) нажотдир. Унда сизлардан олдингилар ва кейингиларнинг хабарлари бордир. У ўртангизда ҳукм чиқаради. У (ҳақ ва ботил ўртасини) ажратувчидир, ҳазил эмасдир. Уни тарк этган Аллоҳ ҳалокатга учратган золимдир. Ундан бошқасини йўл қилиб олганни Аллоҳ адаштиргандир. У Аллоҳнинг мустаҳкам арқонидир, очиқ-ойдин нуридир. У ҳикматга тўла Эслатмадир. У тўғри йўлдир. У туфайли нафслар (бошқа нарсага) мойил бўлмайди. Тиллар у сабабли адашмайди. У билан фикрлар тарқоқ бўлмайди. Унга уламолар тўйишмайди, тақводорлар ундан малолланмайди. У вақт-замон туфайли эскирмайди, ажойиботлари асло тугамайди. Уни жинлар эшитишганида: «Албатта, бизлар ажойиб Қуръонни эшитдик, у тўғри йўлга чорлайди», дейишдан тўхташмади. Унинг илмини билган ҳаммадан пешқадам бўлибди. У билан гапирган тўғри сўзлабди. У билан ҳукм чиқарган адолат қилибди. Унга амал қилган мукофотланибди. Унга даъват қилган тўғри йўлга чорлабди» (Имом Термизий, Доримий ривояти).\n15. Улар макр-ҳийла қилишади.\nАллоҳ таолонинг каломини инкор этиб, ёлғонга чиқарувчилар қанчалик ҳийла қилишмасин, макр-фитналар ўйлаб топишмасин, барибир, ҳеч нарсага эриша олмайдилар, чунки қўлларидан ҳеч нарса келмайди. Ҳалигача Ер юзида ҳам, осмонларда ҳам Аллоҳ таолонинг ҳақиқат нурини тўса оладиган ёки ўчиришга қодир бирор куч-қувват, ҳеч бир зот бўлмаган, бўлмайди ҳам.\n16. Ва Мен ҳам бунинг тадбирини кўраман.\nАллоҳ таолонинг Ўзи ҳақ Китоби ҚуръониК аримни қиёматгача инсонларга ва жинларга илоҳий дастур, йўлбошчи ўлароқ туширган экан, уни қиёматгача турли макр-ҳийлалардан, бузиш ва ўзгартиришлардан асраш ваъдасини ҳам берган. Бу оятдан мақсад Аллоҳ таолонинг макр қилиши эмас, чунки Аллоҳ таолонинг макр қилишга эҳтиёжи йўқ. Бу орқали Аллоҳ таоло макру ҳийла қилаётган куфр эгаларини тез кунда жазолаши ҳақида суюмли Пайғамбарини воқиф қилиб, у Зотга таскин-тасалли бераётир.\n17. (Эй Муҳаммад,) уларга муҳлат беринг, бир оз муҳлат беринг.\nУшбу ояти карима билан Аллоҳ азза ва жалла Ўз элчиси ва оламлар Сарварига (соллаллоҳу алайҳи васаллам) тез орада Ўзи тарафидан катта нусрат-зафар юбориши ваъдасини беряпти. Эй Пайғамбарим, улар етказаётган азоб-таҳқирларга бир оз сабр қилинг, уларга озгина муҳлат беринг. Майли, улар сиз етказаётган оятларимизни инкор этишсин, ёлғонга чиқаришсин, сизни турли туҳматлар билан айблашсин. Буларнинг ҳаммаси вақтинчалик ишлар. Куфри ва зулми билан ўзини ҳалокатга тайёрлаётган бу бахтсиз ва золим кимсаларни охиратда даҳшатли қийноқ-азобларимиз, дўзахда мангу ёниш кулфати, ҳатто тасаввур қилиб бўлмайдиган хўрлик-жазолар кутиб турибди. Ислом динини масхара қилаётганлар, мусулмонларни хўрлаётганлар кўзларини каттароқ очишсин, инсоният тарихини ибрат назари билан ўқишсин. Барча замон ва маконларда бўлгани каби Макка мушриклари бошига ҳам Аллоҳ таолонинг ғазаби ва азоби келиши аниқ! Золим ва жоҳил кимсалар бир оз берилган муҳлатга алданишмасин, қўлларидаги бойлик ёки амал-мансабга қувонишмасин, куч-қудратларига маҳлиё бўлишмасин. Чунки булар жуда оз муддатга берилган ўткинчи нарсалардир. Олдинда уларни қаттиқ ҳисоб-китоб, аламли жазо, инсон боласи кўрмаган буюк азоблар кутиб турибди. чунки Аллоҳ таолонинг мана бундай ваъдаси бор: «Биз уларни (бу дунёда) озгина фойдалантириб, сўнгра қаттиқ азобга гирифтор қиламиз» (Луқмон, 24).


Рўзғори бўлак бўлишини истаётган келинлар, “айбдор” қайноналар ва аросатда қолган куёвлар ҳақида... - 6 Октября 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nЧетверг, 2018-04-26, 1:36 PM\nГлавная » 2016 » Октябрь » 6 » Рўзғори бўлак бўлишини истаётган келинлар, “айбдор” қайноналар ва аросатда қолган куёвлар ҳақида...\nРўзғори бўлак бўлишини истаётган келинлар, “айбдор” қайноналар ва аросатда қолган куёвлар ҳақида...\n"Бир уйда икки аёл жам бўлса, майда-чуйда гап-сўзлар болалайди, дер эди бувим. Бизда эса икки эмас нақ тўрт киши уй бекасимиз. Қайнонам, қайинсинглим ва икки овсин. Кечгача қиладиган ишимиз — рўзғор юмушлари. Гоҳида уй тутиш, таом тайёрлаш борасида фикрларимиз ҳар ердан чиқиб, аразлашиб ҳам оламиз. Шундай вақтларда овсиним иккимиз, қанийди, лоақал биттамизнинг рўзғоримиз бўлак бўлса-да, ўзимиз истагандек яшасак, деб ҳасратлашамиз. Аммо яқин орада ҳеч нима ўзгармаслигига ҳам ақлимиз етади...”.\nБу яқин дугоналаримдан бирининг сўзлари. Аслида, бир уйда икки-уч оиланинг бирга яшаши-ю, ўғлини "бой бериш”ни истамайдиган қайноналар мавзуси бугун пайдо бўлган эмас. Аввал ҳам бор эди, бугун-да, мавжуд, эртага эса давом этиши аниқ. Аммо бу ерда ҳамма гап ҳақиқат ким томонда эканлигида: алоҳида рўзғор эгаси бўлишни истаган келинларми, ўзиникини маъқулловчи қайноналарми ёки ким тарафда бўлишни билмай боши қотган эркакларми ҳақ? Ушбу саволлар юзасидан бир неча ҳаётий воқеаларни ўрганиб, амалиётчи руҳшунос Барно Илҳомованинг фикрлари билан қизиқдик.\nИмкон бор-у, истак йўқ\n— Оилада тўнғич келинман. Икки овсиннинг рўзғоримиз бир. Эрим билан бошқа уйга кўчиш ҳаракатида юрганимизда, қайинонам "топган-тутганларингни менга берасизлар, сингилларингга уй-жой қилиши учун кўмаклашишимиз керак”, деб қолди. Ахир, бизда ҳам шу муаммо-ку! Буни у кишига тушунтиролмай ҳалакмиз.\nНазира Акромова, Тошкент вилояти.\nОч қорним, тинч қулоғим...\n— Кенжа укамнинг оиласи билан бир ҳовлида яшаймиз. Онам доим "фарзандларим ёнимда бўлишса, деб ният қилардим, иккингизни ҳам алоҳида чиқаришга кўзим қиймайди”, дейдилар. Бу борада отамнинг фикри онамникидан анча фарқ қилса-да, барибир, хотин, бола- чақамни олиб, чиқиб кетишга кўнглим бўлмаяпти.\nАнвар Хидиров, Янгийўл шаҳри.\nЎғлимнинг топганига эга чиқмоқчи\n— Келаси йили кенжамни уйлантирмоқчимиз. Келиним ҳозирдан алоҳида бўлишни ўйлаб, ўзича режалар тузиб юрибди. Мени билмайди, деб ўйлашади-ю, ҳаммасини сезиб юрибман. Лекин келиним чучварани хом санабди! Эрсиз бошимга не азоб-уқубатлар билан икки ўғилни катта қиламан-у, топармон-тутармон бўлганида хотинининг қўлига топшириб қўяманми?! Ўғилларим ҳеч қачон менинг назоратимдан чиқишмайди!\nНазокат Иброҳимова, Асака шаҳри.\nҚайнонамга севимли бўлолмадим\n— Эрим билан севишиб турмуш қурганмиз. Мендан кейинги овсинимни эса қайнонамнинг ўзи топган. Балки шунгадир, мени унчалик хушламайди. Эримни ҳам койигани-койиган. Шундай пайтларда "тўнғич ўғилман, ижарага бўлса-да, чиқайлик сизлар тиқилиб қолманглар, деб эрим бечора минг хижолатда онасига маслаҳат солса, "сизлар мен билан қоласизлар, укангни алоҳида чиқараман”, деган жавобни олди. Биламан, қайнонам мени хушламагани учун атайин шундай қилаяпти.\nМадина Аҳадова, Тошкент шаҳри.\nҚайнона ҳам инсон! Унга вазиятни ётиғи билан тушунтириб, гина-кудурат, арз-дод қилмай, тўғри йўл кўрсатишини сўраб, маслаҳат солсангиз, юзини терс бурмайди. Ҳар қандай қайнона ҳам у билан бамаслаҳат иш қилган келинни маъқул кўради.\nОдатда сизнинг асосий хатоингиз янги хонадонда ўз тартиб-қоидаларингизни ўрнатишга уринишдир. Бир хато кейингисига уланиб, қайнона-келин машмашасига сабаб бўлади. Турмушни қандай бўлса, шундайлигича қабул қилиб, шу оилада ўзингизни топишга уриниб кўрсангиз, вазият ўйлаганингизчалик мушкул эмаслигини тушунасиз.\nТурмушга чиқишдан аввал алоҳида рўзғор қилишни ният қилаяпсизми, демак, ўзингизга нисбатан ишонч етишмайди, сизда. Қайнонанинг кўнглини ололмасликдан, хато ва камчиликларингиз ошкор бўлишидан чўчияпсиз. Аслида, аввалбошдан ниятни яхши қилиш керак. Ўйлаб қаралса, қайнона билан бирга яшашнинг ижобий тарафлари ҳам бор. Баъзида шуларни тушунмаганимиз учун ҳам ножоиз хаёлларга борамиз.\nҚайнонангизнинг танқидий қарашлари сизнинг шахс сифатидаги ҳолатингизга эмас, фақат келинлик вазифаларингизга йўналтирилганлигини тушунишга ҳаракат қилинг. Унутмангки, сизни ёқтиришмаганида, келин қилишмас эди.\nЎғлингизни доимий назоратда ушлашга ҳаракат қилишингиз уни мустақил шахс сифатида тан олмаётганингизни билдиради. Яхшилаб ўйлаб кўринг, қушни ҳам қафасга солиб қўйсангиз, ўзини ҳар ёнга уриб, безовталанади, исён қилади. Энди тасаввур қилинг: барча имконият бўла туриб, ўғлингиз ва келинларингизни ёнингизда ушлаб туриш, уларнинг эркини бўғиш қай тариқа якун топади-ю, фарзандларингизнинг фикрига қулоқ тутиб, кўнглига қарасангиз, натижа қандай бўлади...\nСизни ардоқлаган, қадрлаган фарзанд сиздан узоқда бўлса ҳам ёки аксинча, ўзиникини тўғри билиб, сиз билан ҳисоблашмайдиган ўғил яқинда бўлса ҳам, у шундайлигича қолади, ўзгармайди. Шу боис қайси йўл маъқуллигини ўзингиз ҳал қилинг.\nОила қуришдан аввал ота-онангиз истаклари, сиздан аввалги акаларингиз, янгаларингиз муносабатларини кўрган-билгансиз. Оиладаги муҳит ўғилларнинг алоҳида рўзғор қилишига монеълик қиладими-йўқми, бундан яхши хабардорсиз. Тўғри, сизга ҳам осон эмас. Тарозунинг икки палласини тенг ушлайман, деб ҳалаксиз. Аммо бироз зийраклик қилсангиз, ҳам онангиз, ҳам аёлингизнинг тилини топа биласиз. Имконият бўлса, бола-чақа учун алоҳида уй-жой қилиш керак. Аммо буни ота-онангиз билан бамаслаҳат бажарсангиз, улар қаршилик қилишмайди. Шуни ёдда тутингки, сиз ўзингизни қанчалар мустақил шахс, деб билманг, ота-она учун бир умр болалигингизча қолаверасиз. Демак, уларни тўғри тушунишга, кези келганида, хоҳиш-истакларини холис баҳолашга ҳаракат қилишингиз керак.\nТурли ёшдаги 30 нафар қайноналар орасида ўтказган суриштирувимиз натижасига кўра :\nКелинларнинг алоҳида рўзғор қилишини маъқуллайдиганлар – 30 фоизни;\nЖавоб беришга шошилмаганлар – 45 фоизни,\nБир уйда икки келин яшаши мумкин, дейдиганлар – 25 фоизни ташкил қилди.\nГувоҳи бўлганингиздек, фикрлар турлича, аммо муаммо ўша-ўша. Шу ўринда яна бир фикр: қайнонаси билан келиша олмайдиган келинлар алоҳида яшаб, муносабатларни яхшилайман, десалар бироз адашадилар. Бу шунчаки, муаммодан қочиш, уни ҳал этишдан бош тортиш, холос. Демоқчимизки, келинлар салгина зийрак, қайноналар оқил ва одил, ўғиллар эса адолатли бўлсалар, оилавий муаммолар анчайин енгиллашган бўлар эди.\nКатегория: BAXS - TORTISHUV / FIKR MULOHAZA | Просмотров: 242 | | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Ҳукумат президент баëнотини тасдиқлади\nҚирғизистон ҳукумати матбуот котибига кўра, бугун Вазирлар маҳкамаси АҚШнинг мамлакатдаги ҳарбий базасини ёпишга оид ҳужжат лойиҳасини маъқуллаган.\nЭндиликда мазкур ҳужжат лойиҳаси парламент муҳокамасига юборилади.\n3 феврал куни Москвада бўлиб ўтган матбуот анжумани чоғида Қирғизистон президенти Қурмонбек Бакиев ўз ҳукумати Манас аэропортида жойлашган АҚШ ҳарбий базасини ёпишга қарор қилганлигини билдирган эди.\n- Шу пайтгача тўпланиб қолган муаммолар, жамоатчиликнинг кескин эътирозига сабаб бўлмоқда. Фуқароларимиз анчадан буён, адолатли тарзда, республикамиз ҳудудида АҚШ ҳарбий базасининг мақсадга мувофиқлигини савол остига қўйиб келаётган эдилар. Куни- кеча Қирғизистон ҳукумати АҚШ ҳарбий базасининг мамлакат ҳудудида жойлашиш муддатини тугатишга қарор қилди, деди Қурманбек Бакиев.\nМазкур баëнотдан аввал Бакиев Россия президенти Дмитрий Медведев билан музокаралар ўтказди.\nСўзлашувлар натижасида Россия Қирғизистонга 150 миллион доллар ëрдам ажратиш, бундан ташқари қўшимча 2 миллиард доллар қарз бериш ва Норин дарëсида режаланаëтган гидроэлектр станциялари қурилишида қатнашиш масъулиятини ўз зиммасига олди.


Россия ва Мўғулистон ҳарбийлари “душман” дронларини яксон қилди - видео - 09.10.2021, Sputnik Ўзбекистон\nРоссия ва Мўғулистон ҳарбийлари ҳаво ҳужумларига қарши туришни машқ қилди. 09.10.2021, Sputnik Ўзбекистон\nРоссия Федерацияси Мудофаа вазирлиги Россия ва Мўғулистоннинг "Селенга-2021" қўшма машғулотлари акс этган кадрларни эълон қилди.Машқлар Мўғулистоннинг Доитйн Ам полигонида бўлиб ўтди. У ердаги тоғли-даштли ҳудуднинг иқлим шароити туфайли янада мураккаблашади.Биринчи марта икки мамлакат ҳарбий хизматчилари биргаликда пилотсиз учар қурилмаларига қарши курашни машқ қилди.Жанговар ҳаракатлар иштирокчилари шартли рақибнинг ўндан ортиқ дронларини йўқ қилишди.\nРоссия ва Мўғулистон ҳарбийлари ҳаво ҳужумларига қарши туришни машқ қилди.\nРоссия Федерацияси Мудофаа вазирлиги Россия ва Мўғулистоннинг "Селенга-2021" қўшма машғулотлари акс этган кадрларни эълон қилди.\nМашқлар Мўғулистоннинг Доитйн Ам полигонида бўлиб ўтди. У ердаги тоғли-даштли ҳудуднинг иқлим шароити туфайли янада мураккаблашади.\nБиринчи марта икки мамлакат ҳарбий хизматчилари биргаликда пилотсиз учар қурилмаларига қарши курашни машқ қилди.\nЖанговар ҳаракатлар иштирокчилари шартли рақибнинг ўндан ортиқ дронларини йўқ қилишди.


Тошкентнинг 400 чорраҳасида камералар фаолияти йўлга қўйилади\n09:00 / 24.03.2017\nТошкентнинг 115та чорраҳасига ўрнатилган камералар ҳамда йўллардаги тезлик ўлчовчи радарлар ўз самарасини бера бошлади. Хусусан, камералар жарима ёзишни бошлаган 15 март куни 8 минг 500дан ортиқ қоидабузарлик аниқланган бўлса, Тошкент шаҳар ИИББ тақдим этган маълумотларга кўра, 22 мартга келиб, бу рақам деярли 4 баробарга камайган ва 2 минг атрофини ташкил этган.\nШу билан бирга, таъкидланишича, бу ишлар янада такомиллаштирилади ва давом этади. Хусусан, республика Ички ишлар вазирлиги Йўл ҳаракати хавфсизлиги Бош бошқармаси инспектори, капитан Акмал Юнусовнинг маълум қилишича, камералар фаолиятини йўлга қўйишнинг иккинчи босқичида Тошкент шаҳрининг 400 чорраҳаси қамраб олинади. Учинчи босқичда Қорақалпоғистон Республикаси ва вилоятлар маъмурий марказларидаги чорраҳаларда камералар қоидабузарликларни қайд эта бошлайди.\nТошкент камера чорраҳа


Италия ҳудудлари ҳам автономия талаб қилмоқда — Sof.uz\nИталия ҳудудлари ҳам автономия талаб қилмоқда\n22 окт 17:41 Жаҳон\n22 октябр куни Италиянинг икки йирик вилояти Ломбардия ва Венецияда мухторият талаби билан бошланган референдум ўтказилиши лозим.\nВенеция губернатори Лука Дзайянинг айтишича, ҳудуд фуқароларининг хоҳиш-иродаси “тарихий имконият” дир. Венеция аҳолиси анчадан бери мухторият кенгайишини талаб қилиб келади.\nАгар мухторият талабгорлари кўпчилик бўлиб чиқса маҳаллий ҳукумат Рим билан музокара олиб боради. Уларнинг талаби қондирилган тақдирда Ломбардия ва Венециялар таълим, ижтимоий-иқтисодий ва бошқа соҳаларда бошқарув ваколатини қўлга киритади.\nЛомбардия ва Венеция Италия шимолидаги бой вилоятлар саналади. Бу икки ҳудуд мамлакат ялпи ички маҳсулотининг тахминан учдан бирини ишлаб чиқаради. Мухторият қўлга киритилса, ишлаб топилган маблағнинг кўпроқ қисми маҳаллий бюджетга сарфланади.\nреферендум Италия Венеция мухторият\nҚулаётган Пиза минорасини тикламоқчи бўлган ўзбеклар қўлга олинди\n29 июл 16:54 9042 Жаҳон\n29 май 17:22 5177 Спорт\nСицилияда уйлар 1 евродан сотилмоқда\n12 май 22:41 6198 Жаҳон\n21 мар 13:20 8283 Жаҳон


Англиялик футболчига тўппонча билан қуролланган шахслар ҳужум қилишди\n12:34 / 03.11.2016\nНомаълум кимсалар "Вест Ҳэм Юнайтед" клуби ва Англия терма жамоасига номзод ҳужумчи Энди Кэроллга қуролли босқинчилик уюштирди. Бу ҳақда Mirror хабар бермоқда.\nФутболчининг журналистларга айтишича, у машғулотдан кейин ўзининг 100 минг фунт стерлинглик Mercedes G-Wagon машинасида уйига қайтаётганида машинанинг икки томонида мотоцикл минган номаълум шахслар пайдо бўлган. Улардан бири Кэроллга тўппонча ўқталган.\nФутболчи тўппончани кўриб, газ тепкисини қаттиқроқ босган ва босқинчилардан қочиб кетишга муваффақ бўлган. У бу ҳақда полицияга маълум қилган. Полиция ушбу ҳолатни тергов қилишни бошлаган. Тахмин қилинишича, босқинчилар футболчини тунамоқчи бўлишган.\nЭнди Кэролл қуролли босқинчилик


Самарқандда бир эркак танишини мих билан ўлдириб қўйди - 06.06.2021, Sputnik Ўзбекистон\nМаст бўлган 26 ёшли фуқаро 50 ёшли танишининг танасига бир неча марта мих санчиб олган. Кўплаб оғир тан жароҳатларидан жабрланувчи жонлантириш бўлимида вафот... 06.06.2021, Sputnik Ўзбекистон\nТОШКЕНТ, 6 июн — Sputnik. Ижтимоий тармоқларда Самарқанд вилояти Ургут туманида бир эркак бошқа бирини бир неча марта мих билан ўлдиргани ҳақида хабар тарқалди. Бош прокуратура воқеа тафсилотларига ойдинлик киритиб, ҳолат юзасидан жиноий иш очилганини маълум қилди.Маълум бўлишича, воқеа 5 июнь куни тумандаги Ғўс маҳалласида рўй берган. Маст бўлган 26 ёшли фуқаро Б.С. “Карвон” тўйхонаси олдида 50 ёшли таниши Ў.О. билан жанжаллашиб қолган. Кейин савдо дўконидан 15 см узунликдаги ўткир тиғли михни олиб чиқиб, танишининг ўнг кўкрак қисмига бир маротаба санчиб олган. Жабрланувчи ерга йиқилганидан сўнг оёқ ва қўллари билан унинг бош соҳасига зарбалар бериб, унга кўплаб оғир тан жароҳатлари етказган. Натижада Ў.О. Ургут туман тиббиёт бирлашмасининг жонлантириш бўлимида вафот этган.Марҳумнинг ўлим сабабларини аниқлаш мақсадида суд-тиббий экспертизаси тайинланган.Ҳолат юзасидан туман прокуратураси Б.С.га қарши ЖКнинг 97-моддаси 1-қисми (Қасддан одам ўлдириш) билан жиноят иши қўзғатган. Ҳозирда дастлабки тергов ҳаракатлари олиб борилмоқда.Гумонланувчи Б.С. процессуал тартибда ушланган.\nқотиллик, жиноят, самарқанд вилояти, бош прокуратура, ургут\n© Sputnik / Виталий Тимкив / Фотобанкка ўтишГвозди\nМаст бўлган 26 ёшли фуқаро 50 ёшли танишининг танасига бир неча марта мих санчиб олган. Кўплаб оғир тан жароҳатларидан жабрланувчи жонлантириш бўлимида вафот этган.\nТОШКЕНТ, 6 июн — Sputnik. Ижтимоий тармоқларда Самарқанд вилояти Ургут туманида бир эркак бошқа бирини бир неча марта мих билан ўлдиргани ҳақида хабар тарқалди. Бош прокуратура воқеа тафсилотларига ойдинлик киритиб, ҳолат юзасидан жиноий иш очилганини маълум қилди.\nМаълум бўлишича, воқеа 5 июнь куни тумандаги Ғўс маҳалласида рўй берган. Маст бўлган 26 ёшли фуқаро Б.С. “Карвон” тўйхонаси олдида 50 ёшли таниши Ў.О. билан жанжаллашиб қолган. Кейин савдо дўконидан 15 см узунликдаги ўткир тиғли михни олиб чиқиб, танишининг ўнг кўкрак қисмига бир маротаба санчиб олган. Жабрланувчи ерга йиқилганидан сўнг оёқ ва қўллари билан унинг бош соҳасига зарбалар бериб, унга кўплаб оғир тан жароҳатлари етказган. Натижада Ў.О. Ургут туман тиббиёт бирлашмасининг жонлантириш бўлимида вафот этган.\nМарҳумнинг ўлим сабабларини аниқлаш мақсадида суд-тиббий экспертизаси тайинланган.\nҲолат юзасидан туман прокуратураси Б.С.га қарши ЖКнинг 97-моддаси 1-қисми (Қасддан одам ўлдириш) билан жиноят иши қўзғатган. Ҳозирда дастлабки тергов ҳаракатлари олиб борилмоқда.\nГумонланувчи Б.С. процессуал тартибда ушланган.


БИР БУРДА НОН ҚАДРИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 19 Феврал 2015\tКӯришлар: 2250\n-Балоғатга етмаган қизчасини бир қоп унга алмаштирмоқ ниятида уйимнинг остонасига қадам ранжида қилган бу одам таклифини қабул қилмадим, аммо иложини топиб камбағал қўшнимнинг оиласи эҳтиёжи учун ёрдам сифатида тез-тез ун бериб турар эдик,-деди бир танишим. -Ана шундай замонлар ўтди… Шу воқеани эсласам, қўшнимнинг озғин қизчаси, совуқда қорайиб кетган томирлари кўриниб, терисига ёпишиб қолган ғадир-будур қўлли бу аёл кўз ўнгимда гавдаланади. Нон учун яшаётганимизни унутишга ҳеч кимнинг ҳаққи йўқ, дегим келади…\nҲар бир авлод ўз умри давомида ҳаётий алғов-далғовликларни бошидан кечиради. Биз гувоҳ бўлган фожиа – биродаркушлик уруши асоратлари ҳали йўқолиб кетган эмас. Хайрият, муҳтарам Президентимиз Эмомали Раҳмоннинг саъй-ҳаракатлари натижасида бу мудҳиш давр тинч-осойишта замонлар сари бурилди, ёмон ниятлар барҳам топди, инсон ақли яхшиликларга ошно бўлди. Юртимиз тинчлигини ҳеч нарсага алмаштириб бўлмайди. Ҳалол меҳнат қилсанг, тўкин-сочин яшайсан! Юрт тинчлигини бузмасдан, бахтли умрни яшаб ўтказмоққа нима етсин!\nШулар ҳақида ўйлар эканмиз, аввало, дастурхонимиз файз-баракаси ҳисобланган нон сероблигига шукроналар айтамиз.\n-Улуғ Ватан уруши пайтида ҳаёт-мамот учун кураш лаҳзаларида ўқотар қурол қанчалар муҳим бўлса, нон ҳам шундай керак эди,-деб ўз бошидан кечирганларини мароқ билан ҳикоя қилар эди Улуғ Ватан уруши фахрийси, амаким раҳматли Сайдулло ака.\nАна шундай қалтис вазиятларда солдатларимизни, босқин ҳамда қамалда қолиб кетган барча аҳолини озиқ-овқат, биринчи навбатда нон ва қуритилган нон (сухари) билан таъминлашда қаҳрамонлик кўрсатган инсонларга мақтовлар бўлсин, дегимиз келади. Нонни оч қолганидан шошилиб еяётган солдатларни ҳужжатли киноленталарнинг кадрлари орқали томоша қилгандирсиз? Қор, лой, совуқ, портлашлар, ўқ отишлар, йиғи-сиғи, ярадор бўлиб, қийин ҳаёт хуружига тушиб қолиш, кўз ёши, ёлғизлик азоби – буларнинг барчаси ҳақиқат. Бундан кўз юмиб бўладими? Асло, йўқ!\nУрушда нон асосий озиқ-овқат маҳсулоти бўлган. Жангда иштирок этганлар ўзлари жойлашган ҳудудларда нон етишмаётганлигини кузатишган. Маҳаллий ресурсларнинг етишмаётганлиги, фронт орқасидан нон ўз вақтида етиб келмаётганлиги фактларига бефарқ бўлмаган халқ шу қалтис вазиятларда ота-боболардан мерос қолган тажрибаларни такрорладилар. Поллар устига ғишт ҳамда лойдан қиздирилган печлар тайёрланиб, махсус нон пишириладиган жиҳозлар ўрнатишган. Бундай нон пишириладиган анъанавий печлар саккиз соатда қурилиб, тайёрланган. Саккиз ёки ўн соат вақт давомида бу печлар бир йўла қиздирилган ҳамда уларда бир вақтнинг ўзида 240 килограмм унни хамир қилиб нон тайёрланган. Катта фронт учун улкан хизмат қилган бу кичкина нонвойхоналар фаолиятида бир қиздиришида беш марта нон пишириб олинган.\n«Ертўла ошхонаси» деб ном олган нонпазлик печлари ҳам иш берган. Уларда хлеб ишлаб чиқарилган. Бу нон маҳсулотлари ҳарбий бўлинмаларга ўз вақтида етказиб берилган. Ҳарбийларимиз нонсиз қийин аҳволда қолиб кетмасликлари учун туну кун нон тайёрланган. Катта шаҳарлардаги стационар нонпазлик корхоналари фаолияти таърифу таҳсинга лойиқ эди. Айниқса, қишлоқ ва посёлкаларнинг аҳолиси ҳарбийларимизга нон тайёрлашда инсонпарварлигу, ватанпарварликнинг юксак намуналарини кўрсатганлар. Улар нон учун ҳозирланаётган хамирларига картошканинг қайнатилганини эзиб, унга яна бошқа қўшимча сервитамин маҳсулотларни қўшиб йўғиришган ва фронт линияларига етказганлар. Аёлларнинг бу матонатини унутиб бўлмайди. 1941 йил Ладога кўли ҳамда Ленинградни қуршаб олган немис-фашист босқинчилари бу ердаги аҳолини қамалга олиб, азоб-уқубатга дучор этганлар. Аммо «Буюк ҳаёт йўли» деб ном олган муз узра ҳаёт-мамот йўли бор эди. Бир юзу йигирма беш грамм қоп-қора, аммо муқаддас ва топилмас блокада нонини тишлаётган одамларнинг кўриниши аянчли эди. Инсон бу манзарани кўзда ёши билан эслайди. Ахир, фашистлар бу бечора халқнинг захирадаги озиқ-овқат маҳсулотларини, мол-ҳолини эшелон-платформаларга жойлаштириб, Германияга олиб кетишган. Музлаб ўлган қариялар, хотин-қизлар, болалар тақдири ана шундай оғир ва аламли бўлганлигини биламиз.\nНемис-фашистлар босқинидаги шаҳар ва қишлоқлардаги госпиталларда ярадор ҳамшаҳарларимизга эса нон умуман берилмаган. Улар 2 қошиқ бўтқа билангина озиқланишган, холос. Нон ана шундай топилмас неъмат бўлган! Буни эслаб турсак ёмон бўлмайди. Фронт жабҳаларида нон ҳамиша бўлмаган. Оч қолиш ҳолатлари кўп кузатилган.\nОддий табиий шароитларда жанг қилаётган аскарларимиз нондан қийналаётган экан, асир тушган ватандошларимиз, концентрацион фашистлик лагерларида тутқунликда турган шахсларнинг нонлари масаласи қандай кечган экан? Бу саволга тарихий фактлар орқали жавоб топишимиз мумкин. Аввало, шуни айтиш лозимки, фашистлар инсонларни жуда ҳам қийин аҳволда қолдиришган. Асирлар сон-саноқсиз: уларни боқиш, ишлатиш – бир томон, уларнинг миллати ва саломатлигига кўра йўқотиб юбориш – иккинчи томон; тутқундаги инсонлар учун Германия империясининг озиқ-овқат таъминоти министрлиги «Остен-брот» рецептини белгилаган экан. Шунга кўра, агар шуни нон деб аташ тўғри бўлса, рецептни ўқинг: қанд лавлаги эзилиб, сиқилиши натижасида олинган хом бўтқа 40 фоиз, тахта ва дарахтларнинг майдаланган қириндилари 20 фоиз, ҳар хил дарахтларнинг барглари ва сомонларнинг майдаланиб ун талқони ҳолатига келтирилган 40 фоиз номаълум таркибли аралашмалардан қўшиб, «нон» тайёрлаб беришган экан. Мана, инсоннинг таоми: буни тановул қилган одам ё шишиб ўлади ё азоб билан маълум пайтгача туриб, сўнг дунё билан видолашади. Айтиш жоизки, концлагерларда тутқунда турган инсонларнинг кўпчилигига бу «нон» ҳатто, насиб этмаган: уларни текинга ким ҳам боқади?\nКамина Душанбе олий ўқув юртида ўқиб юрган кезларимда немис-фашистлар ҳаёти ҳақида ҳикоя қилувчи қиссаларни немис тилида ўқиганман. Уларда келтирилишича, инсон асирга тушгач, уни фашистлар дарҳол кузатишган ҳамда алоҳида манзилларга олиб кетганлар. Бу ерда улар қийноқ нималигини таналарида ҳис этганлар. Улар ўлдирилиб, терилари шилиб олинган ва фашист аскарлари учун бу терилар ошланиб, этик, қўлқоп, бошқа чидамли кийим-кечаклар тайёрланган. Мусулмон фарзанди, «тавба»,-дея ёқа ушлайди.\nБугун урушдан кейинги чиройли шиорни яна такрорлашимизга тўғри келяпти: «Ҳеч ким ва ҳеч нарса унутилмайди!» Нонга зор ўтган дамлар бошқа қайтмасин, дегимиз келади. Ўтаётган ҳар бир ширин дамларимизга шукроналар бўлсин деймиз. Юртимиздаги тинч ва осойишта ҳаётни қаранг, ҳамма нарса етарли, уст-бошимиз бутун, юрт обод, дастурхонларимиз фаровон. Шундай олижаноб шароитларни яратиб бераётган республикамиз Ҳукумати, шахсан муҳтарам Эмомали Раҳмон Жаноби олийларининг саъй-ҳаракатлари билан мамлакатимизда иқтисодиёт юксалмоқда, социал-маиший тармоқлар янада ривож топаяпти, фан ва маданият ривожланмоқда. Эртанги кунга ишонч билан боқаётган ҳамюртларимиз юзидаги нур, гуллаётган Ватан ишқи, ҳапқирган юраклар азми порлоқ келажакдан даракдир. Ҳалол ва самарали меҳнат дастурхонимиз қут-баракатини белгилаб бермоқда. Шу Ватаннинг фарзандларимиз, шу юрт учун фаровон ҳаёт базасини яратамиз. Дўстлик ва ҳамжиҳатлик шиоримиз бўлиб қолаверади. Тинч ва беғубор осмон остида топаётган нонимизнинг қадрига етайлик. Яратувчанлик ва эзгу ишлар ҳамиша яхши инсонлар учун қанотдир, янги ва залворли қадамларимиз дебочасидир.\nБугун: 18-05-2022 22:16:03


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Семириб кетган 11 ёшли болани даволаш учун ёқишга қарор қилишди\t15:10, 01 декабрь 2016\tХитойнинг Харбин шаҳрида яшовчи 11 ёшли Ли Ханг исмли бола 165 килограмм вазнга эга бўлиб, у Прадер-Вилли синдроми деб аталувчи ирсий касалликка чалинган, деб хабар берди “Nonbox.ru” нашри.\nЛи Хангга ошқозонни кичрайтириш юзасидан ўтказилган операция ёрдам бермагач, у анъанавий Хитой тиббиёт усулида даволанишга мажбур бўлди. Уни ота-онаси Чаньшун шаҳрида жойлашган касалхоналардан бирига олиб боришди. Бу ерда болага банка қўйиб, игна билан даволашди. Даволашнинг келгуси босқичида “ёғни эритиш” мақсадида унинг танасига “ўт қўйишди”. Албатта, бундай даволаш усулларини қабул қилиш, бечора Лига осон бўлмади. Прадер-Вилли синдромига чалинган Ли Ханг 4 ёшда эканлигида унинг вазни 43 килограммни ташкил этган. У жадаллик билан семиравергандан кейин ота-онаси уни даволатишга ҳаракат қилди. Семиришдан ташқари Лида гипертония, ёғли гепатоз ва подагра касалликлари аниқланган. У даволанаётган касалхонадаги 53 нафар беморнинг 7 нафари болалардир.


Инфографика: Қашқадарё вилоятининг беш йиллик ижтимоий-иқтисодий ривожланиши — Review.uz\nИқтисодий тадқиқотлар ва ислоҳотлар марказининг инфографикасида Қашқадарё вилоятининг сўнгги беш йилликдаги ривожланиш натижалари келтирилган.\n2017-2020 йиллар давомида вилоятнинг ялпи ҳудудий маҳсулоти (ЯҲМ) 9,8% га ошиб, 20 трлн. сўмдан 36 трлн сўмга етди.\nШу давр мобайнида ЯҲМнинг хизматлар соҳаси 29,2 фоиздан 32,7 фоизга, қишлоқ хўжалиги 35,8 фоиздан 40,3 фоизга ўсди.\nБозор хизматлари 32% га кўпайиб, 5,1 трлн. сўмдан 10,3 трлн сўмга етди.\nСўнгги беш йилда саноат маҳсулотлари ишлаб чиқариш 9,6 трлн сўмдан 14,6 трлн сўмга етиб, 5,9% га ошди.\nҚишлоқ хўжалиги маҳсулотлари ишлаб чиқариш 4,4% га ўсиб, 2016 йилдаги 11,1 трлн. сўмдан 2020 йилда 24,5 трлн. сўмни ташкил этди.\nВилоятда фаолият кўрсатаётган корхоналар сони 2016 йилдаги 36,3 минг донадан 2020 йилда 46,6 минг донага 28 % кўпайди.\nИнфратузилмани ривожлантириш соҳасида 2016-2020 йилларда 29 км газ қувурлари, 73 км автомобил йўллари ва 581 км сув таъминоти тармоқлари ётқизилди.\nШу давр мобайнида 140 мингга яқин янги иш ўрни яратилди.\nЎтган беш йил давомида вилоятда 5 543 минг квадрат метр уй-жой фойдаланишга топширилди, мактабгача таълим муассасаларида 12,6 минг ўрин, мактабларда 54,3 минг ўрин, шифохонада 3,1 минг ўринга мўлжалланган коекалар жойлаштирилди.\nҚашқадарё вилояти қишлоқ хўжалик маҳсулотларини етиштириш ҳамда ёқилғи ресурсларини қазиб олиш бўйича Ўзбекистонда муҳим ўрин эгаллайди.\nШунингдек, республикада энг кўп дон ва пахта етказиб берадиган вилоятдир.\nСаноатининг етакчи тармоқлари: — табиий газ ва нефть қазиб олиш, газни қайта ишлаш, пахта тозалаш, ёғ экстракцияси, қурилиш материаллари ишлаб чиқариш, ип йигирув, тикувчилик, озиқовқат ва бошқалардир.\nЭнг йирик корхоналари: Муборак нефтгаз унитар корхонаси, Шўртан газ унитар корхонаси, Муборак газни қайта ишлаш заводи, Шўртан газ кимё мажмуаси, Қарши, Косон ёғэкстракция, Шаҳрисабз консерва заводлари, Шаҳрисабз пиллакашлик, Қарши тикувчилик фабрикалари, Қашқадарё мармар акциядорлик жамияти ва бошқа қўшма корхоналар фаолият кўрсатади,\nВилоят ҳудудидаги дастлабки Қашқадарё вилоятида газ (пропан), жун, пахта толаси, момиқ, полиэтилен, томат пастаси, турли хил плиталар ишлаб чиқарилади.


Виктория Нуланд рус дипломатлари билан Донбассдаги вазиятни муҳокама қилади\nАҚШ Давлат котибининг Европа ва Евросиё ишлари бўйича ёрдамчиси Виктория Нуланд шарқий Украинага оид Минск битими бўйича кейинги қадамларни муҳокама қилиш учун Москвага учиб кетди. Бугун унинг Россия Ташқи ишлар вазирлигида юқори лавозимли дипломатлар билан учрашиши кутилмоқда.\nРоссия пойтахтига келишдан олдин Нуланд хоним Киевда Украина президенти Петро Порошенко билан учрашган. Киевдаги музокаралардан сўнг у АҚШ Минск битими шартлари бажарилиши учун фаолроқ ҳаракат қилишини таъкидлаган.\nЎтган ҳафта АҚШ Давлат котиби Жон Керри Россия президенти Владимир Путин ва ташқи ишлар вазири Сергей Лавров билан учрашиб, икки томонлама алоқаларни муҳокама қилганди.\nВиктория Нуланд Москва сафари чоғида Россиядаги фуқаролик жамияти фаоллари, хусусан, кекса ҳуқуқ ҳимояси Людмила Алексеева билан учрашишни режалаган.


Саудия ва Япония ҳамкорликда махсус иқтисодий ҳудуд барпо этади\n11:49 / 13.03.2017\nЯпония Саудия Арабистонида махсус иқтисодий ҳудуд ташкил этишда ёрдам беради. Унда икки мамлакат ҳамкорлигида 30дан ортиқ лойиҳа амалга оширилади. 13 март куни икки мамлакат етакчилари шундай келишувга эришишди, деб хабар қилмоқда Киодо агентлиги.\nЯпония бош вазири Синдзо Абэ ва Саудия Арабистонининг Токиода бўлиб турган подшоҳи Салмон бин Абдул Азиз Ас Сауд музокаралар ўтказган.\nХабарларга кўра, жорий келишув Саудия Арабистони иқтисодиётини диверсификация қилишга қаратилган. Бу билан подшоҳлик мамлакатнинг нефтга боғлиқлигини пасайтирмоқчи. Ҳамкорлик лойиҳаларида давлат ва хусусий компаниялар иштироки кўзда тутилган.\nАввалроқ, Зизи агентлиги Япония Саудия Арабистонига инфратузилмалар, тиббиёт, туризм ҳамда қайта тикланувчи энергия манбаларини ривожлантиришда ёрдам бериши ҳақида хабар қилган эди.\nСўнгги вақтларда, жаҳон нефь нархи пасайиши натижасида, Саудия Арабистонининг молиявий имкониятлари чегараланиб қолди. 2016 йил баҳорида мамлакат ҳукумати иқтисодиётни ислоҳ қилиш дастурини ишлаб чиқди.\nСаудия Арабистони Япония


Оилада ибрат мактаби яратилмаса… “Оёғи ердан узилганлар” сафи ортаверади – HURRIYAT\n1 yil oldin Behzod 97\nХалқимизда “Оёғинг ердан узилмасин” деган нақл бор. Бир қарашда одатий гапдек туюлади. Лекин бунинг учун бир баҳия кифоя. Келинг, гапни сал узоқроқдан бошлайлик.\nТарих саҳнасига бирров назар ташласак ҳар қандай улкан хатоларнинг замирида “оёқнинг ердан узилиши” ётганини кўрамиз. Яқинда Ўзбекистон халқ шоири Хуршид Давроннинг “Шайх Кубро тушлари” асарини ўқиб чиқдим. Унда мўғуллар томонидан юртимизнинг ишғол қилиниши манзаралари ёритилган. Аянчли аҳволда ўлим топган Муҳаммад Хоразмшоҳ, унга таъсир ўтказиб, мамлакат тақдирини боши берк кўчага олиб кириб қўйган Турконхотун тақдирида айни шундай манзаралар акс эттирилган. Айшу ишратга берилган Муҳаммад Хоразмшоҳ алалоқибат Каспий денгизидаги ороллардан бирида кафанлик ҳам топилмай ўз кийимида дафн этилган бўлса, Турконхотуннинг бир умр яшаб кўрган “лаззат”лари мўғуллар қаршисида тиз чўкиб турган ҳолидаги арзимас лаҳзаларда унут бўлди…\nБир йигитни биламан. Ёшлигидан кўп машаққат тортди. Улғайиб қўли пул кўрди. Бўлганда ҳам, беҳисоб маблағни “айлантирди”. Охири нима бўлди? Оёғи ердан узилди. На қариндош уруғ, на дўсту яқинларни “танимай қолди”. Табиийки, ўзи билан ўзи ҳисоб қилишга ҳам вақти бўлмади. Қўша-қўша уйлар қурди. Машиналарни эрмакка алмаштирди. Яна нима ишлар қилгани бир ўзига ва Худога аён. Хуллас, орадан кўп ўтмай нима ёки нималар бўлди-ю бор-будидан айрилди. Уйлар сотилди. Машиналар қолмади. Ўзи ижарада яшай бошлади. Яна бўйнида бир олам қарз билан. Пулини сўраб, қидириб юрганларнинг саноғи йўқ?!\nЎша йигитнинг онаси билан суҳбатлашиб қолдим. Ўғлидан нолиди: “Ҳеч кимнинг айтганини қилмайди. Қандай муаммоси борлигини ҳам билдирмайди. Ҳа, дейди ишонтириб бу ёққа ўтади, ҳўп, дейди кулимсираб бошқа ёққа кетади. Охирги пайтлар хавотир олиб қолдим, ўзини бирон нима қилиб қўймасин деб. Раҳматли отаси маънавиятли, илмли киши эди. Эрка ўсган ўғлим кимга тортди, билмайман”.\nЭътибор қилган бўлсангиз, буларнинг барчасига авлодлар ўртасидаги риштанинг мустаҳкам эмаслиги сабаб бўлаяпти. Шу қадар жон куйдириб фарзандининг тақдири учун ҳаракат қилган онанинг боласи шу аҳволда. Хўш, унда катта стол қаршисида ота-онаси ва меҳмонлардан кўриб, пиёлани тўқиштираётган, ҳали мактаб ёшига етмаган норасидаларнинг келажаги нима бўлади? Кайфи таранг келиб, ўғилларининг олдида хотинини ичкарига судраб кириб кетган ота вақт ўтиб ўғиллари бир қизни келин қиласиз, деб етаклаб келганида нима дея олади?!\nЯна ўша хатолик. Ибрат бўладиганлар бир намунага, насиҳатга муҳтож бўлиб турибди. Оилада ибрат мактаби яратилмас экан, чиқарилаётган маънавиятга доир китоблар, мақолалар, илмий ишлар, учрашув-у мулоқотларнинг нафи бўлармикан? Каминани қийнаётгани нима биласизми? Мана шу ёзаётганларимизни “оёғи ердан узилганлар”нинг жилла қурса бир нафари ўқирмикан? Ўқиса бир лаҳзага тўхтаб, хатти-ҳаракатларига, фаолиятига синчиклаб разм солармикан, хулосалар чиқариб, ўзини тутишга ҳаракат қилармикан?\nҚайдам. Бошқаларни айблаш, жамиятни, борингки башариятни айблаш жуда осон. Лекин фикримизча, ишни ҳар ким ўзини тузатишдан бошлагани маъқул. Бу хусусда қайсидир китобдан қуйидаги иборани кўчириб қўйган эканман: “Сиз қисматни, фаслларни, шамол йўналишини ўзгартира олмайсиз. Лекин ўзингизни ўзгартиришингиз мумкин. Коинотдаги юлдузлар буржи ўзгаришларига жавоб бера олмайсиз, лекин қандай китоб ўқишингиз, кимлардан сабоқ олишингиз кераклиги фақат Сизнинг қўлингиздадир. Гапирган ҳар гапингизга ўзингиз жавоб берасиз!”\nNext Ҳаётдан ортда қолиб бўлмайди


Ўзбекистон бокс терма жамоаси Олимпия ўйинларига тўлиқ таркибда қатнашади\nMonday, 01 August 2016 10:39\nЎзбекистоннинг бокс терма жамоаси биринчи марта Олимпия ўйинларида тўлиқ таркибда йўл олади, деб хабар бермоқда Sputnik мухбири.\nБоксчилар Ҳасанбой Дўсматов (49кг), Шахобиддин Зоиров (52 кг), Муроджон Ахмадалиев (56 кг), Хуршид Тожибоев (60 кг), Фазлиддин Ғоипназаров (64 кг), Шахрам Гиясов (69 кг), Бектемир Меликузиев (75 кг), Элшод Расулов (до 81 кг), Рустам Тулаганов (91 кг) ва Баходир Жалолов (91 кг).\nУндан ташқари рингга биринчи марта Ўзбекистонлик боксчи қиз чиқади. У 51кг гача вазн тоифасида иштирок этувчи, 19 ёшли Ёдгорой Мирзаева.\nАйни дамда бизнинг жамоамиз Бразилияда ва у ерда фаол таёрланмоқдалар, жумладан Рио-де-Жанейродаги машҳур денгиз қирғоғида ҳам.\n“Спортчиларга олимпиаданинг биринчи кунлариданоқ жанглар бошланади. Бокс мусобақалари 6 августда 21 августга қадар давом этади. Рингга биринчи бўлиб Ҳасанбой Дўстматов, Хуршид Тожибоев, Элшод Расулов ва Рустам Тўлагановлар чиқади. Жанглар Тошкент вақти билан 19:00 бошланади”, — дейишди Республика Бобкс федерациясида.\nЎзбекистон мухлислари энг катта умид боғлаган спортчилар бу ёшлар орасида Олимпиада чемпиони Бектемир Мелиқўзиев билан боғлик. 75 кг гача бўлган вазн тоифасида қатнашаётган спортчини экспертлар энг етакчи спортчилардан бири деб айтмоқда. Мелиқўзиев Лондонда бронза медалга сазовор бўлган Аббос Атоевнинг ўрнига келган.\n22 ёшли яна бир спортчи Ҳасанбой Дўсматовдан ҳам умидлар катта. Енг енгил вазн тоифасида иштирок этувчи боксчи икки йил олдин Қозондаги Универсиада ва ундан кейин яна бир неча турнирлар ғолиби бўлган эди. WSB ярим профессионал мусобақада эса, бирорта ҳам мағлубиятга учрамасдан, энг яхши боксчилардан бири бўлган эди.\nMore in this category: « Тошкентда Канада элчиси билан учрашув ўтказилди\tЎзбекистон Ташқи ишлар вазири Вашингтонда Жон Керри билан учрашади »


"Марсель" таркибига "савиясизлиги" учун олинмаган жазоирлик футболчи Англия премьер-лигасини титратмоқда\n20:54 / 10.12.2015\nҲозирда "Лестер" жамоасида юлдузлик онларини ўтказаётган жазоирлик футболчи Риёд Маҳрез 2015 йилнинг қишида Англиядан Францияга, "Марсель" жамоасига қайтиб келиши мумкин эди.\nFrance Football нашрининг хабарига кўра, ўтган мавсумнинг қишки трансферлар мавсумида футболчининг агенти Франциянинг "Марсель" жамоасига мурожаат қилган ва клуб раҳбариятидан ўз мижози билан шартнома имзолашини сўраган. Лекин французлар бу сўровга нисбатан жуда беписандлик билан жавоб қайтаришган.\nЖумладан, "Марсель" президенти Венсан Лябрюн уларга жуда қаттиқ муомилада бўлган.\n"Сиз ростдан ҳам "Лестер"нинг жазоирлик футболчиси "Марсель"га тўғри келади деб ҳисоблайсизми? Мен сизларга вақт ажратиб шуни айтишим мумкинки, биз ўз таркибимизга савияли футболчиларни оламиз. Биз бундай паст савияли футболчи билан шартнома имзолаб, уни нолдан бошлаб тарбиялай олмаймиз. Умид қиламанки, мени тўғри тушундингиз", деган ўшанда Лябрюн.\nҚайд этиш керакки, Риёд Махрез ўтган мавсумда "Лестер"нинг асосий ўйинчиларидан бири ҳисобланмас эди. У ўтган мавсумда жамоа таркибида 23та ўйинда асосий таркибда майдонга туширилган ва бу ўйинларда 4та гол уриб, 5та голли пас амалга оширган.\nЯнги мавсумда эса янги бош мураббий Клаудио Раньерининг ишончини қозона олган футболчи мавсумнинг биринчи ўйиниданоқ асосий таркибдан жой олди ва жамоа етакчисига айланди. У шу вақтгача ўтказилган АПЛнинг 15 тур учрашувидан кейин 10та гол урган ва 6та голли узатмага муаллифлик қилган.\nМаълумот учун, Махрез Франциядаги "ААС Сарсель" жамоаси тарбияланувчиси ҳисобланади. У 2009 йилда тўртинчи дивизиондаги ҳаваскор жамоа "Кимпер" сафига қўшилган ва 27та ўйинда битта гол урган.\n2010 йилда Махрез "Гавр"га ўтиб, ўринбосарлар жамоасида ўйнай бошлаган. У бу ерда кўзга кўринарли натижалар кўрсатган (биринчи мавсумда 13та, иккинчисида 11та гол). У 2011-12 йиллар мавсумида "Гавр"нинг асосий жамоасига ўтказилган. Иккинчи дивизионда иштирок этувчи бу жамоа таркибида Махрез 2012-13 йиллар мавсумида асосий таркибда мунтазам тушадиган бўлган. У "Гавр"нинг асосий жамоасидаги иккинчи мавсумида, чемпионатнинг тўққизинчи турида профессионал футболчи сифатида илк голини "Шатору" жамоасига урган ва жамоасига очко келтирган (1:1).\n2014 йилнинг 11 январида Махрез 400 минг евро эвазига "Лестер Сити" таркибига келиб қўшилган ва жамоа билан 3,5 йиллик шартнома имзолаган. У чемпионшипдаги дебютини 2014 йилнинг 25 январь кунида "Мидлсборо" жамоасига қарши ўйинда амалга оширган. Ўшанда жамоа 2:0 ҳисобида олдинда бораётганида, 79-дақиқада Махрез майдонга туширилган. У кетма-кет 4 ўйинда захирадан ўйинга қўшилган ва битта гол урган. Ўша мавсум якунида "Лестер Сити" чемпионшип чемпионига айланган.\nМахрез 1991 йилнинг 21 февралида Франциянинг Сарсель шаҳрида, Валь-д’Уаз мавзесида муҳожирлар оиласида дунёга келган. Отаси жазоирлик, онаси марокашлик.\nМахрез Францияда туғилган бўлсада, Жазоир учун ўйнашга қарор қилди. У 2014 йилнинг 31 май кунида терма жамоадаги илк ўйинини Арманистон термасига қарши ўтказди. Уни Воҳид Халилхожич 2014 йилнинг ёзида Бразилия майдонларида ўтказилган мундиалга олиб кетди. Ёш футболчи Бельгияга қарши ўйинда иштирок этган.\nУнинг "Лестер"даги муваффақиятларидан кейин "Арсенал" январда Риёд Махрезни харид қилмоқчилиги ҳақида хабар пайдо бўлди.\nКўп ўтмасдан "Барселона" ҳам ушбу футболчига қизиқиш билдираётгани ҳақида хабар қилинди.


Катта муваффақиятсизлик - 2021 йилнинг биринчи ярмида Молдовадан Россияга мева экспорти натижалари • EastFruit\nБош саҳифа › Долзарб › Катта муваффақиятсизлик — 2021 йилнинг биринчи ярмида Молдовадан Россияга мева экспорти натижалари\nКатта муваффақиятсизлик – 2021 йилнинг биринчи ярмида Молдовадан Россияга мева экспорти натижалари\nМуаллиф: EastFruit 26 Авг 21 26 Авг 21 05\nEastFruit таҳлилчиларининг фикрича, 2021 йилнинг биринчи ярми Молдова мева экспорти учун охирги беш йил ичидаги энг ёмон давр бўлди.\nМолдова мевалари учун асосий бозор ҳисобланмиш Россияга мева етказиб берувчилар рейтингида мамлакат бирданига тўрт поғона пастлаб, саккизинчи ўринга тушиб кетди. Ваҳоланки, 2020 йили Молдова тўртинчи ўринни эгаллаган эди. Бундан ташқари, Молдова меваларини Россияга экспорт қилишдан тушган даромад 2021 йилнинг биринчи ярмида 23 фоизга камайиб, 95 миллион долларни ташкил этди.\nБир йил мобайнида Молдовадан Россияга олма экспорти 33 фоизга, охирги йиллардаги ўртача кўрсаткичларга нисбатан эса 23 фоизга камайиб, 101,5 минг тоннани ташкил этди. Россияга мева экспорти бўйича иккинчи позицияни эгалловчи хўраки узум экспорти 19 фоизга камайиб, у ҳам охирги йиллардаги ўртача кўрсаткичдан паст бўлди. Бироқ, энг муҳим пасайиш гилос экспортида кузатилди, бу қисман гилос йиғим-терими мавсуми бошланишининг кечикиши билан ҳам боғлиқ. Шунга қарамай, 2021 йилнинг июнь ойи охирига келиб, Молдова Россияга атиги 541 тонна гилос экспорт қила олди – бу 2020 йилнинг шу даврига қараганда 7 баробар, 2019 йилга нисбатан 11 баробар ва 2018 йилга нисбатан 17 баробар кам! Таъминот пасайишининг шунга ўхшаш кўрсаткичи сархил олча бўйича ҳам қайд этилган.\nМолдованинг Россия Федерациясига мева экспорти бўйича яна бир муҳим позицияси – бу олхўри. Бироқ, бу борада ҳам экспорт ҳажми 2020 йилга нисбатан 13 фоиз ва ўртача кўрсаткичга нисбатан 7 фоиз камайгани кузатилди. Фақат қулупнай етказиб беришни кўпайтириш мумкин бўлди, лекин унинг экспортида ҳам номинал ўсиш 3%ни ташкил этди. Шу билан бирга, сархил малина ва ўрик экспорти деярли йўққа чиқди.\nШунингдек ўқинг: Молдовалик ёнғоқ етиштирувчилар грек ёнғоғининг янги ҳосили учун юқори бошланғич нархларни кутишмоқда\nШуни қайд этиш жоизки, экспорт ҳажми пасайишидан ташқари, кўплаб маҳсулотларнинг ўртача экспорт баҳоси пасайгани ҳам кузатилди. Мутахассисларнинг фикрича, асосий сабаб – Россия бозорида рақобат кучайиши ва Молдова боғбонларининг экспортни диверсификациялаш бўйича ҳаракатлари йўқлигидир. «Биз бир неча йиллардан бери Россия бозорида Эрон ва Туркиядан мева етказиб берувчиларнинг фаоллигини кузатмоқдамиз. Ва бу нафақат экзотик позицияларда, балки Молдова учун анъанавий мевалар, энг аввало, олма етказиб беришда ҳам намоён бўлмоқда. Шу билан бирга, бу мамлакатларнинг мева экспортёрлари фақат Россиядагина эмас, балки бутун жаҳонда талабгир бўлган олманинг замонавий навларини етиштиради. Ва улар Яқин Шарқ ҳамда Жануби-Шарқий Осиё мамлакатларига йирик масштабда олма экспорт қилиш бўйича тажрибага эгадир. Яъни, уларнинг сифат стандартлари ва экспорт тажрибаси аввалбошдан молдовалик етказиб берувчиларникидан юқори бўлган. Табиийки, бу уларга Россия бозорида ҳам устунлик имкониятини беради», дейди Бирлашган Миллатлар Ташкилотининг Озиқ-овқат ва қишлоқ хўжалиги ташкилоти (ФAО) инвестицион департаменти иқтисодчиси Андрей Ярмак.\n«Бундан ташқари, Сербия Россия бозорида ўз позициясини мустаҳкамлашда давом этмоқда. Аммо бу етказиб бериш ҳажми ошиши ҳисобига эмас, балки маҳсулот сифати юксалгани эвазигадир. Ва Россия боғбонларининг ўзи ҳам қўл қовуштириб ўтиргани йўқ – мамлакат кўп йиллардан буён мевали экинлар кўчатлари импорти ҳажми ва замонавий мева омборлари қурилиши бўйича Европада етакчи ўринни эгаллаб келмоқда. Шу сабабли, маҳаллий маҳсулотлар Молдова импорти билан тўғридан-тўғри рақобатга кириша бошлади ва у логистика харажатлари пастлиги боис, рақобатдош устунликка эга бўлмоқда», дея қайд этди ФAО эксперти.\nEastFruit таҳлилчиларининг прогнозига кўра, 2021/22 йилги мавсум Молдовалик боғбонлар, биринчи навбатда, олма етиштирувчилар учун тарихдаги энг қийин мавсумлардан бири бўлади.\nМинтақанинг аксарият мамлакатларида олмага талаб пасайган пайтда уни етиштириш даражаси ўсиши нархларга катта босим ўтказади. Паст ва ўрта сифатли олма эса фақат қайта ишлаш учун сотилиши мумкин, шунда ҳам, ўтган йилгидан анча паст бўлади ва ҳатто бу олма ҳосилини йиғиб олиш харажатларини ҳам қоплай олмайди.\n21 Сен 21 21 Сен 21 0198


Ўзбекистон Республикаси Ветеринария ва чорвачиликни ривожлантириш давлат қўмитаси марказий аппаратидаги вакант лавозимларга очиқ танлов эълон қилинди\nПрезидент ҳузуридаги Давлат хизматини ривожлантириш агентлиги Ветеринария ва чорвачиликни ривожлантириш давлат қўмитаси билан ҳамкорликда Қўмита марказий аппаратидаги қуйидаги вакант лавозимларга очиқ мустақил танлов эълон қилади:\n- Ички аудит хизмати бўлими бошлиғи;\n- Ташкилий-назорат, статистика ва таҳлил бошқармаси бошлиғи ўринбосари;\n- Инвестицияларни жалб этиш бошқармаси бошлиғи.\nТанловда иштирок этиш истагида бўлган номзодлар Давлат хизматини ривожлантириш агентлигининг Давлат фуқаролик хизматчилари вакант лавозимларининг ягона очиқ портали орқали рўйхатдан ўтишлари, мавжуд вакант лавозимни танлаб, сўралган ҳужжатларни электрон шаклда тақдим этишлари лозим.\nҲужжатлар 2022 йил 13 мартгача (шу куни ҳам) қабул қилинади.\nҲужжатларни электрон юбориш тартиби бўйича видеоқўлланма\n– Ички аудит хизмати бўлими бошлиғи;\n– Ташкилий-назорат, статистика ва таҳлил бошқармаси етакчи мутахассиси;\n– Давлат ветеринария назорати бошқармаси бош мутахассиси.\nҲужжатлар 2021 йил 3 ноябрдан 12 ноябргача (шу куни ҳам) қабул қилинади.\nЎзбекистон Республикаси Ветеринария ва чорвачиликни ривожлантириш давлат қўмитаси марказий аппаратидаги вакант лавозимларга очиқ танлов эълон қилинди.\nЎзбекистон Республикаси Президенти ҳузуридаги Давлат хизматини ривожлантириш агентлиги Ветеринария ва чорвачиликни ривожлантириш давлат қўмитаси билан ҳамкорликда Қўмита марказий аппаратидаги қуйидаги вакант лавозимга очиқ мустақил танлов эълон қилади:\n– Молиявий-иқтисодий таҳлил, харажатларни режалаштириш ва бухгалтерия ҳисоби бўлими бош мутахассиси.\nТанловда иштирок этиш учун номзодлар Давлат хизматини ривожлантириш агентлигининг Давлат фуқаролик хизматчилари вакант лавозимларининг ягона очиқ портали орқали рўйхатдан ўтишлари, вакант лавозимга сўралган ҳужжатларни электрон шаклда тақдим этишлари зарур.\nҲужжатлар 2021 йил 26 майдан 4 июнгача (шу куни ҳам) қабул қилинади.\nЯгона идентификация тизими – id.egov.uz'дан фойдаланиш бўйича видеоқўлланма\nЎзбекистон Республикаси Ветеринария_ва_чорвачиликни_ривожлантириш давлат қўмитаси марказий аппаратидаги вакант лавозимга қайта очиқ танлов эълон қилинди\n– Халқаро алоқалар ва инвестицияларни жалб қилиш Бош бошқармаси Инвестицияларни жалб этиш бошқармаси бошлиғи;\n– Инвестицияларни жалб этиш бошқармаси бошлиғи ўринбосари;\n– Инновацион фаолият, фан ва таълим сохасини ривожлантириш бошқармаси Таълим соҳасини ривожлантириш бўлими бош мутахассиси;\n– Ташкилий-назорат, статистика ва таҳлил бошқармаси бошлиғи ўринбосари;\n– Ҳайвонлар соғлигини химоя қилиш бошқармаси бошлиғи;\n– Молиявий-иқтисодий таҳлил, харажатларни режалаштириш ва бухгалтерия ҳисоби бўлими Ветеринария хизмати ва чорвачиликни ривожлантириш жамғармаси бош мутахассиси.\nҲужжатлар 2021 йил 15 июндан 24 июнгача (шу куни ҳам) қабул қилинади.\nЎзбекистон Республикаси Ветеринария ва чорвачиликни ривожлантириш давлат қўмитаси марказий аппаратидаги вакант лавозимларга қайта очиқ танлов эълон қилинди.\n– Инновацион фаолият, фан ва таълим соҳасини ривожлантириш бошқармаси Таълим соҳасини ривожлантириш бўлими бош мутахассиси;\n– Ҳайвонлар соғлигини ҳимоя қилиш бошқармаси бошлиғи;\n– Молиявий-иқтисодий таҳлил, харажатларни режалаштириш ва бухгалтерия ҳисоби бўлими бош мутахассиси;\n– Ветеринария фаолиятини лицензиялаш ва мувофиқлаштириш бошқармаси бош мутахассиси.\nТанловда иштирок этиш истагида бўлган номзодлар Давлат фуқаролик хизматчилари вакант лавозимларининг ягона очиқ порталидан рўйхатдан ўтишлари, мавжуд вакант лавозимларни танлаб, сўралган ҳужжатларни электрон шаклда тақдим этишлари лозим.\nҲужжатлар 2021 йил 7 июлдан 16 июлгача (шу куни ҳам) қабул қилинади.\nЯгона идентификация тизими – id.egov.uz'дан рўйхатдан ўтиш бўйича видеоқўлланма\nЎзбекистон Республикаси Ветеринария ва чорвачиликни ривожлантириш давлат қўмитаси марказий аппаратидаги қуйидаги вакант лавозимларга очиқ мустақил танлов эълон қилинади:\n- Коррупцияга қарши ички назорат бўлими бошлиғи;\n- Коррупцияга қарши ички назорат бўлими бош мутахассиси.\nНомзодлар мавжуд вакант лавозимни танлаб, танловда иштирок этиш учун Қўмита раиси номига ариза, паспорт нусхаси ва маълумотнома (объективка)ни PDF шаклда info@vetgov.uz электрон манзилига тақдим этишлари лозим.\nАризалар 2021 йил 23 декабргача (шу куни ҳам) қабул қилинади.\nТанлов 2021 йил 24 декабрь куни соат 11:00 да Ўзбекистон Республикаси Ветеринария ва чорвачиликни ривожлантириш давлат қўмитаси биносида ўтказилади.\nНомзодлар олий маълумотга, шунингдек мутахассислиги бўйича давлат идораларида камида\n5 йиллик меҳнат стажига эга бўлиши лозим.


Чақалоқ билан қандай мулоқот қилиш керак? - Farzand.uz\nЧақалоқ билан қандай мулоқот қилиш керак...\nЧақалоқ билан қандай мулоқот қилиш керак?\nDiyora Rahmatullayeva 23.06.2016 11:52 2612 01\nҲар бир бола, ҳатто, энг кичиги ҳам, унга ва унинг келажагига алоқадор бўлган муҳим оилавий ҳодисалар ҳақида билишга ҳақли. У ўзини дадил ва бехавотир ҳис қилиши, соғ-саломат ўсиб-улғайиши, ривожланиши учун ҳам буни билиши керак. Аммо у ҳали гапирмаётган бўлса, бизнинг сўзларимиз маъносини қандай чақади? Ва у билан мулоқот чоғида ота-она тафсилотларга қанчалик берилиши керак?\nДунёга эндигина келган чақалоқ ҳам — “гапирувчи мавжудот”. Ушбу парадоксни таниқли психоаналитик Франсуаза Дольто кўплаб китобларида тушунтириб берди. Унинг фикрича, чақалоқнинг нутққа тўйишга интилиши она сутига интилишидан кам эмас, у ота-онаси нутқини ўзига сингдириб олади. Оламни у кўриш, пайпаслаш, ҳидлаш, таъм билиш ёрдамида ҳис қилади, бироқ бошқа одамнинг унга қаратилган сўзигина унга ўзини одамлар дунёсининг бир бўлаги эканлигини ҳис этиш ва ўзининг фарқли эканлигини сезиш имконини беради.\nФрансуаза Дольто бола билан мулоқот (болаларча эмас, балки очиқдан-очиқ) уларни ўзгартириши — оғриқни қолдириши, тошмани йўқотиши, уйқусини яхшилаши бўйича кўплаб исботларни келтириб ўтган.\nБола билан суҳбатлашиш унга нафақат энг муҳим нарсалар ҳақида гапириб беришни, балки у билан енгил ва эркин ҳолда дунёдаги ҳар қандай нарса ҳақида мулоқот қилишни билдиради.\nҲали сўзлаш қобилиятига эга бўлмаганда, болалар биз билан ўз танаси тилида гаплашади. Сўзлар ёрдамида суҳбатлашишга кўникиб қолган ота-оналар бола нима демоқчи бўлаётганини тушуниши қийин. Шу туфайли чақалоқ билан мулоқот ота ёки онанинг монологи бўлиб қолаверади. Психолог Ольга Варпаховскаянинг аниқлик киритишича, болага гапириш эмас, бола билан гаплашиш керак. “Бу шуни билдирадики, у билан суҳбатлашиш, ўта батафсил ва ўткинчи мулоқот ўртасидаги мувозанатни топиш керак”, — деди у.\n“Болаларча” тил, экспертлар фикрича, бола учун зарарли эмас, чунки у муҳим ролни бажаради — бола умрининг илк йилида уни мулоқотга ўргатади.\n“Баланд оҳангдаги овоз (“Гу-гу!”) чақалоқнинг диққатини тортади. Шипиллайдиган ва ҳуштаксимон товушлар (“Вой, менинг қуёшчам!”) у она қорнида эшитган она нафаси товушини эслатади. Узун паузалар ва такрорланадиган бўғинлар (“Да-да! Ба-ба!”) нутқ оқимидан сўзнинг кичик қисмини илғаб олиб, уни эсда сақлашга ёрдам беради”, — деди перинатал психолог Галина Филиппова.\nУнинг сўзларига кўра, бола билан у учун муҳим бўлган нарсалар ҳақида оддий тарзда гаплашиш керак. Буюмлар билан таништиришда изоҳларга берилиб кетиш керак эмас, унинг ақл-идроки узун жумлаларни тушуниш учун етарлича ривожланган эмас. Буюмни кўрсатиш, номини айтиш ва у нима қилишини тушунтириш кифоя.\nПсихолог мулоқот чоғида ҳозирги замондан фойдаланишни тавсия этади, ахир чақалоқ ўтган ва келажак замон ҳақида тушунчаларга эга бўлмайди: вақт ҳақидаги тушунча унда икки ёшдан кейин пайдо бўлади. Ҳозирги замонда, икки-учта сўздан иборат дарак гаплардан фойдаланган маъқул, масалан, “Қўшнимиз билан сайр қилаётган оқ-қора кучукчани кўраяпсанми?” — дейиш ўрнига, “Қара, кучукча!” — денг.


ЎзА - Байден Аляска штатида бўлиб ўтган праймеризда ғолиб чиқди\nАҚШ собиқ вице-президенти, Демократик партия томонидан мамлакат раҳбарлигига номзоди кўрсатилган Жо Байден праймериз, яъни сайловларнинг Аляска штати доирасида ўтказилган илк босқичида ғолиб чиқди. Бу ҳақда партиянинг штатдаги идораси сайтида хабар берилган.\nАввалига праймериз 4 апрелга мўлжалланганди, аммо мамлакатда коронавирус кенг тарқалиб кетиши муносабати билан бевосита сайловлар бекор қилинди. Сайловчилар почта орқали ўз танловларини жума кунгача юборишлари белгилаб қўйилди.\nОвоз бериш натижаларига кўра, 55,3 фоиз овоз тўплаган Байден ғолиб чиқди. Ўтган чоршанба куни президентлик учун курашдан воз кечганини эълон қилган Сенатор Берни Сандерс эса бари бир, сайлов қоғозларида ўз исм-шарифини қолдиришга қарор қилди ва 44,7 фоиз овоз олди. Бошқача айтганда, Байденни 9, Сандерсни эса 8 нафар делегат қўллаб-қувватлаган.\nМаълум бўлишича, Сандерс гарчи сайлов олди кампаниясини тўхтатган бўлса-да, унинг номи қолган барча штатларда ҳам сайлов бюллетенларидан ўчирилмайди.


Бу қизиқ! Киви — табиий витаминлар йиғиндиси\nНигоҳ 11 June 2018 19:04 325\nАслида Хитой актинидияси деб аталувчи бу ўсимликка Янги Зеландияда яшовчи қанотсиз қуш Кивининг номи берилган. У Янги Зеландия ўтлоқ ва ўрмонзорларида яшайдиган товуқсимон жонзод бўлиб, мамлакатнинг миллий рамзи саналади. Янги зеландияликлар меванинг ташқи тузилиши, устидаги туки ва ранги киви қушига ўхшаганлиги боис уни ҳам шу ном остида киви деб атай бошлашган ва шу ном остида киви қуши белгиси билан хорижий мамлакатларга экспорт қила бошлаган.\nДастлаб киви Хитойда ёввойи ҳолда ўсган ва унинг массаси 30 гр. атрофида бўлиб, мазаси нордон ва тахир бўлган. Шунинг учун уни Хитой актинидияси ҳам деб аталади.\nКиви Хитойдан Жанубий Африка ва Янги Зеландияга олиб келинган. Ҳозирда ҳамдўстлик мамлакатларида Хитой актинидияси ҳамда аччиқ актинидиянинг совуққа чидамли навлари мавжуд.\n20-аср бошларига келиб бу ажойиб жажжи мева тасодифан Янги Зеландияга келтирилади. Ўзгача кўринишга эга мева дарҳол ботаник олимларнинг эътиборини тортади. Вақтни ғанимат билган селекционерлар ўсимликни биз учун номаълум бўлган мева билан чатиштириб, уни маданийлаштиришга муваффақ бўлишади. Шу тариқа кивининг янги, маданий нави яралади ҳамда унинг вазни, таъми ҳам буткул ўзгариб, сезиларли даражада яхшианади. Шу-шу киви кўпчиликнинг энг тотли мевасига айланди ва дунё бозорларидан мустаҳкам жой олди.\nБугунги кунда бу ўсимлик субтропик иқлимли кўпгина давлатларда етиштирилмоқда. Айниқса Хитой, Италия, Янги Зеландия ва Чилида улкан киви плантациялари бўлиб, мазкур давлатлар дунё бўйича киви етиштирувчи йирик экспортёр саналади.\nКиви қандай ўсимлик\nБу чирмашиб ўсувчи гажакли ўсимликдир. Танаси ва новдалари худди токка ўхшаб кетади. Парвариши ҳам ток парваришга ўхшаш.\nКиви кўчатлари Ўзбекистонга келтирилганида дастлабки йиллари қиш совуқ келган йиллари нобуд бўлди.\nСекин аста узум, анор, хурмо ва анжирга ўхшаб мослаша бошлади. Андижонлик Ҳабибулла Сулаймоновнинг айтишича, кивининг совуққа бардошлилиги анор дарахтига ўхшаш. Демак, қиш совуқ келадиган йиллари токка ўхшаб ўраш талаб этилади.\nЎртача кивининг вазни 75 гр.атрофида бўлса, йирикроқ меваларда бу қўрсатгич 100 граммдан ошади. Ичидаги гўштли қисми яшил, баъзида сариқ тусда бўлади. Голд киви нави ана шундай сариқ этга эга. Айрим навларнинг меваси 150 граммгача боради. Унинг қалин жигарранг пўсти шу рангдаги туклар билан туклар билан қопланган. Қобиқ остида эса майда уруғли юмшоқ эти жойлашган. Киви мевасининг шакли ва ранги эътиборни жалб этади. Таъми қовун, ертут ва крижовник мевалари қоришмасини эслатади.\nМевалари 0 даража ҳароратда ярим йилгача сақланиб туради. Хом ҳолича, салат, консерва ва мармелад тайёрлаб, истеъмол қилинади.


Қизи куйиб қолган тошкентлик аёл боғчадаги бепарволикдан шикоят қилди\n11:48 / 10.03.2016\nИрода Шукурова исмли интернет фойдаланувчиси боғчадаги 4 ёшли қизининг тарбиячи эҳтиётсизлиги оқибатида куйиш жароҳати олгани, биринчи ёрдамни кўрсатилмагани ҳақида “Маслаҳат” гуруҳида куйиниб маълум қилди.\n“1 Март куни Тошкент шаҳри, Шайхонтоҳур туманидаги 484-боғчада 4 яшар қизим тарбиячаси туфайли куйиб қолди. Тарбиячи қайноқ овқатни сузаётганда қизчамнинг бўйни ва даҳанига тўкиб юборган. Энг ачинарли томони, қизимга биринчи ёрдам ҳам кўрсатилмаган ва ҳаттоки менга хабар беришмаган. Тарбиячи куйган жойидаги пуфакчаларни ўзбошимчалик билан ёриб, кўчириб ташлаб, қизимни ухлашга мажбур қилган. Билмайман, қизим бу оғриқ билан қай аҳволда ётган экан...”, дейди она.\nШикоятчи 484-МТМ боғча мудирасининг бундан ҳатто хабари бўлмагани, чора ҳам кўрмаганини айтиб, уни масъулиятсиз, лавозимига нолойиқ, деб баҳолайди.\nМаълум бўлишича, қизча кейинроқ Республика Шошилинч Тиббий Ёрдам Илмий Марказига комбустиология бўлимига олиб борилган ва шифокор унга биринчи ёрдам кўрсатган. Улар қизчанинг 1-2-даражали куйиш жароҳати олгани ҳақида маълумотнома беришган.\n“Мен бу ҳақда Ўзбекистон Республикаси бош прокурорига, бош вазирга, Халқ таълими вазирлиги ишонч телефонига, Туман халқ таълими бошқармасига шикоят аризаси билан мурожаат қилдим.\nАхир президентимиз томонидан бу йил Соғлом она ва бола йили деб эълон қилиниши бежиз эмас. Ҳукуматимиз юрт келажаги бўлган болаларга катта эътибор қаратаётган бир пайтда, боғчада фарзандимга шундай лоқайдлик билан тан жароҳати етказиб ўтиришса-я...\nМендан ҳозирда шикоят аризамни қайтиб олишимни сўрашяпти. Менинг мақсадим эса бизнинг оиламиз бошига тушган бундай аянчли ташвиш бошқа оила фарзандлари бошига тушиш хавфини олдини олиш ҳамда уларга бераладиган жазо ва чоралар бошқа боғчадаги тарбиячи ва боғча мудираларига сабоқ бўлишини истардим”, деб мулоҳаза билдирган шикоятчи.


Воситачилик: асосий қоидалар ва чекловлар | Azon.uz - Ахборот-таҳлилий портал\n1201 12:00 09.09.2019\nБизга бир неча бор савдода воситачилик учун ҳақ олиш жоизми деган савол билан мурожаат қилишди. Қуйида шу саволга батафсил жавоб беришга ҳаракат қиламиз.\nУмуман олганда, воситачиликнинг (бугунги кунда халқ буни «ўртакашлик» ҳам деб атамоқда) ёмон жойи йўқ. Чунки воситачи сотувчи ва харидор ўртасидаги боғловчи бўғин бўлиб, аксарият ҳолларда савдо-сотиқни енгиллатишга хизмат қилади. Воситачи сотувчига харидор топишда, харидорга эса унга керакли маҳсулотни топишда ва ҳар иккисига маҳсулотга тўғри, яъни икки томон учун ҳам маъқул бўлган нарх белгилашда ёрдам беради.\nОдамларнинг (тадбиркорларнинг) ўзи воситачаларга муҳтож, чунки бирлари савдо қоидаларини билишмаса, иккинчилари маҳсулотларнинг бозор нархларини билишмайди, учинчилари молни «танишмайди» (яъни маҳсулотнинг камчилик ва афзалликларини яхши тушунишмайди), тўртинчиларининг эса баъзида мураккаб савдо-сотиқ жараёнини тўлиқ босиб ўтиш учун вақти йўқ. Шу сабабларга кўра воситачилик сотувчи учун ҳам, харидор учун ҳам ва албатта воситачининг ўзи учун ҳам манфаатли деб айтиш мумкин.\nБугунги кунда воситачилар хизматига талаб, аввалги пайтлардан кўра ҳам юқорироқ, чунки савдо амалиёти мураккаблашди (экспорт ва импортга бўлган ички ва ташқи талаблар, халқаро савдо қоидалари, божхона хизматлари ва тўловлари, саралаш/сақлаш/қадоқлаш/юклаш/ташиш/расмийлаштириш тартиб ва меъёрлари ва ҳоказо). Ишлаб чиқарувчи ва ҳатто савдогар ҳам бу талабларнинг барчасини билиши, қамраб олиши амри маҳол. Шундай пайтда воситачилар ёрдамга келишади, яъни маълум бир ўрнатилган ҳақ эвазига шу ўрнатилган талабларнинг барчасини амалиётда қандай бўлса шундай қилиб бажаришади ва тадбиркор-сотувчининг қимматли вақтини тежашади (бу пайтда тадбиркор ўз тадбиркорлигини давом эттираверади). Воситачилар ўз хизматлари билан бозорда (яъни иқтисодиётда) савдо-сотиқнинг ривожланишига хизмат қилишади.\nСавдо амалиётининг мураккаблашуви воситачиларнинг маҳорат/билим ва тажрибасига бўлган талабларнинг кучайишига олиб келди. Аммо бу сифатлар воситачининг энг асосий сифати бўлган (тўғрироғи, бўлиши керак бўлган) ҳалоллик/ишончлиликнинг ёнига қўйилган қўшимча талаблар эканлигини ёдда тутишимиз керак. Чунки уларнинг фаолияти мол ва пул устида бўлганлиги сабабли воситачилар доим нафс васвасасига учраш хавфи остида бўлишади (яъни сотувчи ва харидорнинг эмас, балки ўзининг манфаати йўлида иш кўриш эҳтимоли катта).\nСаҳоба ва тобеинлар (Абдуллоҳ ибн Аббос, Муҳаммад ибн Сирин, Ато ибн Абу Рабоҳ ва бошқалар) воситачилик қилиш ва бунинг учун ҳақ олишни жоиз деб билишган. Ибн Аббос (р.а.): «Бир одам иккинчисига шу кийим-кечакни фалон пулга сот, ундан юқорисига сотганинг (яъни фойдаси) ўзинга, дейишининг ёмон жойи йўқ», деган эканлар. Ибн Сирин ҳам: «Бир одам иккинчисига шу кийим-кечакни фалон пулга сот, ундан юқорисини ўзинга олиб қолавер (ёки бўлишиб оламиз), дейиши мумкин», деган эканлар (Имом Бухорий ривояти).\nТақиқланган воситачилик турлари\n1. Эркин бозорга аралашиш. Саҳро (қишлоқ) аҳлининг молини (маҳсулотини) шаҳар аҳолиси сотиб бериши Расулуллоҳ (САВ) тақиқлаган савдо турларидандир. Зеро, Набий соллаллоҳу алайҳи васаллам: “Улов минганларнинг олдини тўсиб чиқманглар. Ерлик одам саҳроликка сотиб бермасин”, дедилар (Имом Бухорий ва Муслим ривояти) (“улов минганлар” деганлари, ташқаридан бозорга сотгани ўз маҳсулотларини олиб келаётганларнинг олдини тўсиб чиқиб, уларнинг бозордаги нарх-навони билмасларидан олдин арзон-гаров сотиб олманглар, деганларидир). Яна бир ҳадиси шарифда Набий соллаллоҳу алайҳи васаллам: “Ерлик одам саҳроликка сотиб бермасин. Одамларни тек қўйинглар. Аллоҳ баъзиларини баъзиларидан ризқлантираверсин”, деганлар (Имом Муслим ривояти). Бу битта устомон содда деҳқонни алдаб, арзон нархга молини сотиб олмасин, эркин савдо бўлсин, дейилганидир. Албатта, бунда кўпчиликнинг манфаати эътиборга олинган (шундан ҳам биз, Исломда жамият манфаатлари шахс манфаатларидан устун эканлигини кўришимиз мумкин).\n2. Мол эгаси (сотувчи)нинг хабарисиз мол нархи тепасидан устама олиш мол нархининг ошишига сабаб бўлади ва бу тақиқланган амалиётдир. Аммо мол эгасининг бунга розилиги бўлса, у ҳолда мумкин. Шунингдек, агар воситачининг устамаси мол нархининг ошишига олиб келмаса, у ҳолда бундай устама олиш мумкин.\n3. Хизмат вазифаси воситачилик бўлган ва шунинг учун маош оладиган давлат ташкилотининг амалдори ёки масъул ходими воситачи сифатида устама (ҳақ) олиши мумкин эмас (ўз вазифасини бажаргани учун оладиган маоши устига яна ҳақ олиши бу порахўрликнинг бир кўринишидир).\n4. Бозор нархини сунъий равишда кўтариш мақсадида сотувчилар ва бошқа воситачилар билан тил бириктириш мумкин эмас.\nЮқорида кўрсатиб ўтилган тақиқланган воситачилик кўринишларидан бошқа воситачилик турларига рухсат этилган, албатта, бу томонларнинг келишуви ҳамда тақиқланмаган маҳсулот ва хизматлар доирасида бўлса (масалан, маст қилувчи ичимликлар савдосида ёки қиморхонада воситачилик қилиш қатъиян тақиқланган).\nШунингдек, воситачининг устамаси унинг хизмати/меҳнатига яраша бўлиши керак, воситачи ҳеч қандай ҳаракат/меҳнат қилмасдан ҳақ олиши мумкин эмас, яъни бу унинг учун ҳалол бўлмайди.\nСавдо-сотиқ қилаётган томонларнинг (яъни сотувчи ва харидорнинг) ҳар бири ўз воситачисига эга бўлиши мумкин. Бунда ҳар бир воситачи томонларнинг келишувига асосан ўз меҳнатига яраша ҳақ олиши мумкин.\nКўчмас мулк бозорида воситачилик (риелторлик) қилиш ҳам жоиз. Бунда воситачи жоиз бўлган савдони томонлар учун енгиллатиш/осонлаштиришга хизмат қилади. Асосийси, воситачи ўз фаолияти орқали сотувчи ва харидорларни шариатда тақиқланган/ҳаром (ишларга) йўлламаса бўлгани.\nShariah Standards of AAOIFI (Ислом молияси муассасалари учун бухгалтерия ҳисоби ва аудит ташкилоти – Ислом молияси соҳасида халқаро стандартларни ишлаб чиқиш билан шуғулланувчи етакчи ташкилот стандартлари)\nFinancial Transactions in Islamic Jurisprudence, Dr. Wahbah Al Zuhayli\nRuling for Trade Mediator (Broker and Intermediary), Dr. Muhammad Arifin Badri, M.A. – advisor for Indonesian Muslim Entrepreneur Community (answer to the question).\nМақолалар Савдо воситачилик Аҳлоқ\nИсломда савдога оид муҳим қоидалар (1-қисм)\n1163 22:48 25.06.2020\nАҚШ Хитой билан савдо битимини бекор қилмоқчи\n808 11:30 24.04.2020\n507 22:30 07.04.2020\nUzAuto Motors автомобиллар учун шартнома тузиш ва сотишни тўхтатди\n1956 09:25 04.03.2020\n1367 10:42 27.02.2020\n529 23:30 22.02.2020


14:30 / 28.08.2018 152263\nЗелимхон Ҳайдаров Ўзбекистон Республикаси Президенти Администрацияси Молия-хўжалик департаменти раҳбари лавозимига тайинланди. Бу Ўзбекистон Республикаси Президентининг 27 август куни имзоланган «Ўзбекистон Республикаси Президенти Администрацияси раҳбар ходимларини лавозимга тайинлаш тўғрисида»ги фармонида акс этган.\nМаълум бўлишича, Зелимхон Ҳайдаров бундан буён Президент Администрацияси Молия-хўжалик департаменти раҳбари сифатида ишлайди. Шу муносабат билан у Ўзбекистон Республикаси Президенти девони ишлар бошқарувчиси лавозимидан озод этилди.\nФото: Шавкат Мирзиёев ва Зайнилобиддин Низомиддинов.\nОрқа фонда Зелимхон Ҳайдаров\nПрезидент Администрациясининг юқори рангдаги мансабдорлари рўйхати:\n1. Зайнилобиддин Шахоббидинович Низомиддинов - Ўзбекистон Республикаси Президенти Администрацияси раҳбари;\n2. Хайриддин Мадриддинович Султонов - Президент маслаҳатчиси – Спичрайтери;\n3. Умар Сапаевич Исмаилов - Президентнинг давлат хизмати ва кадрлар захираси масалалари бўйича маслаҳатчиси;\n4. Рустам Расулевич Иноятов - Президентнинг ислоҳотларни ҳуқуқий таъминлаш ва ҳуқуқни муҳофаза қилиш фаолиятини мувофиқлаштириш масалалари бўйича маслаҳатчиси;\n5. Турсинхан Айдарович Худайбергенов - Президентнинг фуқаролар ҳуқуқларини ҳимоя қилиш, мурожаатлар билан ишлашни назорат қилиш ва мувофиқлаштириш масалалари бўйича маслаҳатчиси;\n6. Абдужаббор Абдусаттарович Абдувоҳидов - Президентнинг ёшлар, фан, таълим, соғлиқни сақлаш ва спорт масалалари бўйича маслаҳатчиси;\n7. Рустам Собирович Қосимов - Президентнинг жамоат ва диний ташкилотлар билан ҳамкорлик масалалари бўйича маслаҳатчиси, Президент ҳузуридаги Давлат бошқаруви академияси ректори;\n8. Зелимхон Ҳайдаров - Президент Администрацияси Молия-хўжалик департаменти раҳбари;\n9. Азиз Юлдашевич Магрупов - Президент ёрдамчиси – Президент Администрацияси раҳбарининг биринчи ўринбосари;\n10. Бекзот Мардонович Мавлонов - Президентнинг ислоҳотларни ҳуқуқий таъминлаш ва ҳуқуқни муҳофаза қилиш фаолиятини мувофиқлаштириш масалалари бўйича маслаҳатчисининг биринчи ўринбосари;\n11. Улуғбек Исломович Мухаммадиев - Президентнинг фуқаролар ҳуқуқларини ҳимоя қилиш, мурожаатлар билан ишлашни назорат қилиш ва мувофиқлаштириш масалалари бўйича маслаҳатчисининг биринчи ўринбосари;\n12. Қаҳрамон Қўчқорович Қуронбаев - Президентнинг ёшлар, фан, таълим, соғлиқни сақлаш ва спорт масалалари бўйича маслаҳатчисининг биринчи ўринбосари;\n13. Алишербек Азизович Пайғамов - Президент Администрацияси раҳбари ўринбосари;\n14. Комил Исмоилович Алламжонов – Президент Администрацияси раҳбари ўринбосари –Президент матбуот котиби;\n15. Галина Каримовна Саидова – Президентнинг иқтисодиёт соҳаларини ривожлантириш, инвестиция ва ташқи савдо сиёсатини амалга ошириш масалалари бўйича маслаҳатчисининг ўринбосари;\n16. Элёр Мажидович Ғаниев – Президентнинг иқтисодиёт соҳаларини ривожлантириш, инвестиция ва ташқи савдо сиёсатини амалга ошириш масалалари бўйича маслаҳатчиси ўринбосари;\n17. Нозимбек Мансурбекович Рустамбеков – Президентнинг ислоҳотларни ҳуқуқий таъминлаш ва ҳуқуқни муҳофаза қилиш фаолиятини мувофиқлаштириш масалалари бўйича маслаҳатчиси ўринбосари;\n18. Мансурбек Полвонзода Оллоёров – Президентнинг ислоҳотларни ҳуқуқий таъминлаш ва ҳуқуқни муҳофаза қилиш фаолиятини мувофиқлаштириш масалалари бўйича маслаҳатчиси ўринбосари;\n19. Алишер Атаханович Усманов – Президентнинг фуқаролар ҳуқуқларини ҳимоя қилиш, мурожаатлар билан ишлашни назорат қилиш ва мувофиқлаштириш масалалари бўйича маслаҳатчиси ўринбосари;\n20. Асқарали Давлатович Даминов – Президентнинг ёшлар, фан, таълим, соғлиқни сақлаш ва спорт масалалари бўйича маслаҳатчиси ўринбосари;\n21. Олим Одилович Солиев– Президентнинг жамоат ва диний ташкилотлар билан ҳамкорлик масалалари бўйича маслаҳатчиси ўринбосари.\nОммавий коммуникациялар соҳасида мониторинг марказининг номи ўзгарди — у соҳадаги муаммо ва тўсиқларни аниқлайди


“Patriot boxing team" - “Uzbek Tigers” учрашуви якунланди\n21 апрель,2017, 22:20 3318\nРоссиянинг Пермь шаҳрида мезбонлар - “Patriot boxing team" ва Ўзбекистоннинг “Uzbek Tigers” боксчилари ўртасида "С" гуруҳининг сўнгги тур учрашуви бошланмоқда.\nSPORTS.uz ахборот портали ушбу учрашув доирасидаги натижаларни онлайн тарзда эътиборингизга ҳавола қилади.\nДемак, бошланаётган учрашувда қуйидаги боксчилар ўзаро куч синашади:\nВячеслав Ташкараков - Аброржон Қодиров\nБиринчи бўлиб рингга энг енгил вазнли боксчилар чиқиб келди. Демак дастлабки ғолиб Вячеслав Ташкараков ва Аброржон Қодиров ўртасидаги жангда аниқланади.\nДастлабки раундда рақибига имкониятни бой берган Аброржон Қодиров тактикасини кескин ўзгартирди. Тажрибали рақибига нисбатан тезкор ҳаракат қилган ҳамюртимиз қолган тўртта раунда рақибига аниқ зарбалар ёмғирини ёғдирди. Мухлислар мезбон спортчини қўллаб-қувватлаганига қарамай, Аброр Қодиров жамоамиз учун дастлабки очкони келтирди.\n1:0 ва "Ўзбек йўлбарслари" олдинда!\nЭнди рингга 60 килограмм вазн тоифасидаги боксчилар - Константин Богомазов ва Улуғбек Дўсмуродов чиқмоқда.\nБу жангда Константин Богомазовнинг жисмоний кўрсаткичлари ғалабани таъминлади. Улуғбекка нисбатан бўйича анча баланд бўлган мезбонлар вакили бу устунлигидан унумли фойдаланди. Улуғбек беш раунддан иккитасини ўз фойдасига ҳал қилди. Лекин сўнгги раундда рақибининг кучли зарбасидан нокдаунга тушган ҳамюртимиз мағлубиятини тан олишга мажбур бўлди.\nБогомазов умумий ҳисобни тенглаштирди - 1:1.\nРингга 69 килограмм вазн тоифасидаги боксчилар - Артём Зайцев ҳамда Одилжон Аслонов таклиф этилди.\nWSB турнирида илк маротаба қатнашаётган Одилжон Аслонов ҳам Улуғбекнинг хатосини такрорлади. Бу боксчимиз кучини тенг тақсимлай олмади. Тўртта раундан иккитасида истунлик қилган Аслонов ҳал қилувчи бешинчи раундда рақибига имкониятни бой бериб қўйди.\nҚолаверса, Артём Зайцев тезкор зарбалари билан очко ишлаётган жараёнда Одилжон бир кучли зарба билан ғалаба қозонмоқчи бўлди. Бу жангда мезбонларнинг тажрибали боксчи танлаган тактика самаралироқ бўлди.\n“Patriot boxing team" боксчилари умумий ҳисобда олдинга чиқиб олди - 2:1.\nБугунги учрашувнинг тўртинчи баҳсида 81 килограм вазн тоифасида Павел Силягин ва Мадиёр Саидраҳимов ўзаро рақобатлашади.\nБоксчилар рингга чақирилди.\nЁш боксчимиз Мадиёрнинг жанг услуби кўпчилик учун кутилмаган бўлди. Мадиёр бор эътиборини кучли зарба йўллашга қаратди. Рингда кўп ва тез ҳаракат қилмаган бўлса-да, аниқ ва ўта кучли зарба беришга интилди. Бу тактика дастлабки икки раундда иш бермади.\nЛекин учинчи раундда Мадиёр жаҳон чемпионати совриндори бўлган Павел Силягинни анча қийнади. Бироқ, ёш боксчимизга мезбонлар вакилини тўлиқ устунлик билан енгиш насиб қилмади. Учрашув ғолиби сифатида Павел Силягин эътироф этилди.\nРоссия жамоаси умумий ҳисобни 3:1 га етказди.\nЭнди бор эътибор ўта оғир вазнли боксчилар баҳсига қаратилади. +91 килограмм вазн тоифасида Артём Сусленков ўсмирлар ўртасидаги жаҳон чемпиони Мирзобек Ҳасанов билан рақобатлашади. Агар ҳамюртимиз бу учрашувни ўз фойдасига ҳал қилса, умумий ҳисобни қисқартиради ва 2:3 ҳисобидаги мағлубият ҳам "Uzbek Tigers" жамоаси ғазнасига бир очко қўшади. Бу очко гуруҳ баҳсларини иккинчи ўринда якунлашда ҳал қилувчи омил бўлиши мумкин.\nКутилганидек Мирзобек Ҳасанов беш раундлик жанг давомида рақибидан устунлигини намойиш қилди. Ўзбекистонлик боксчи жанг давомида кўплаб аниқ зарбалар беришга эришди.\nМирзобекнинг рингдаги устунлиги зарбалар-ғисоб китоби билан шуғулланган ҳакамлар қайдномаларила ҳам ўз аксини топди.\n“Patriot boxing team" - “Uzbek Tigers” учрашуви 3:2 ҳисобида якунланди. "Ўзбек йўлбарс"лари Россиядан қимматли бир очко билан қайтадиган бўлди.\nЭслатиб ўтамиз, ҳар икки жамоа ҳам мусобақанинг плей-офф босқичига муддатидан олдин йўлланмани нақд қилган. Пермдаги учрашувда томонлар асосан ёш боксчиларнинг имкониятларини синовдан ўтказди.\nБугун "Uzbek Tigers"нинг чорак финалдаги рақиби маълум бўлади 2355 28.04.2018\nWSB: “Cuba Domadores” гуруҳда “Uzbek Tigers”ни ортда қолдирди 2564 14.04.2018\n"Uzbek Tigers"нинг чорак финал жангларига қайси вилоят мезбонлик қилади? 1742 12.04.2018\n“Uzbek Tigers” WSB турнири "А" гуруҳида биринчи ўринга кўтарилиб олди 3849 08.04.2018\nС2: “Uzbek Tigers” vs “Caciques Venesuela” - 4:1. Нокаутларга бой бўлди 3481 07.04.2018\n“Реал” – “Ливерпуль”. Киевдаги ЕЧЛ финалига тахмин ва анонс 1726\n26 май,2018, 00:35\n“Реал” ҳийла билан Салоҳни ўз сафига қўшиб олмоқчи 1269\nОдил Аҳмедов "Навбаҳор"га боради 1121\nPepsi Суперлига. 13-тур ўйинлари якунига етди 891\nРоссия президенти ЖЧ–2018 фаворити ким эканини айтди 812\n“Ливерпуль” Роналдуни қандай қилиб тўхтатиши мумкин? 701\n“Реал” – “Ливерпуль. Таркиблар маълум 636\nШунчаки даҳшат: Муҳаммад Салоҳ ЕЧЛда энг тезкор футболчи 591


ҚУРТ ИПАК ЎРАДИ, ЧЎНТАК ПУЛ КЎРАДИ...|Оҳангарон ҳаёти - Жизнь Ахангарана\nҚУРТ ИПАК ЎРАДИ, ЧЎНТАК ПУЛ КЎРАДИ…\nЛола тухмича ғайратинг йўқму,\nИпак қуртича ҳимматинг йўқму?\nЎзбекистон Республикаси Президенти Шавкат Мирзиёевнинг “Пиллачилик тармоғини янада ривожлантириш бўйича қўшимча чора-тадбирлар тўғрисида”ги қарори имзоланган эди.\nУнга кўра, республикада озуқа базасини жадал ривожлантириш, ипак қуртини парвариш қилиш ва пилла етиштириш жараёнларини узлуксиз такомиллаштириш, пилла, хом ипак, ипак калава ишлаб чиқариш ва уларни чуқур қайта ишлашнинг самарали усулларини кенг жорий этиш, ипакдан тайёр маҳсулотни ишлаб чиқаришни йўлга қўйиб, соҳанинг экспорт салоҳиятини юксалтириш устувор мақсад этиб белгиланган.\nМамлакатимизда пиллакорларга катта имкониятлар яратилаётгани сир эмас. Шунингдек, бир мавсум ҳисобида ипак қурти боққан касаначи ёки ишсиз фуқаро қўшимча бир йил меҳнат стажига эга бўлади.\nОҳангарон тумани “Агропилла” МЧЖда бугунги кунда 12 нафар ходим фаолият олиб бормоқда. Туман ҳудудида жами 480 гектар тутзор бўлиб, мазкур майдонлар “Агропилла” МЧЖ балансига киритилди. Тумандаги барча фермер хўжаликлари ва касаначиларга жами 1200 қути пилла уруғи тарқатилди.\nтуман “Агропилла” МЧЖ агрономи:\n– 2018 йилда тумандаги меҳнатсевар пиллакорларимиз мамлакат хирмонига 65 тонна миқдоридаги пилла ҳосилини топширишни режалаштиришмоқда. Ипак қурти боқишнинг меҳнати жуда оғир бўлиб, бир қути пилладан 60 кг. маҳсулот олинади. Одатда, бир қути ипак қурти учун 50, 60 кв. метр жой талаб этилади. Биз соҳа мутахассислари пиллакорларнинг хонадонларига тез-тез бориб, ипак қурти учун яратилган шарт-шароитларни кўздан кечирамиз. Жумладан, мазкур юмуш тури биздан катта эътиборни талаб этади. Ипак қуртлари жуда нозик бўлади. Улар тут барглари билан озиқланади. Озиқлантиришдан аввал, баргларнинг сифати ва озодалигига катта аҳамият беришимиз керак. Айрим тутзорлар яқинида кимёвий дориланган дарахтларнинг мавжудлиги ипак қуртларига салбий таъсир қилади. Ипак қуртлари 30-40 кун деганда пилла ўрайди. Ҳозирги кунда уддабурон пиллакорларимиз бир йил мобайнида 3 маротаба ипак қуртларини парвариш қилишмоқда. Туманимизда ташаббускор ва фидойи пиллакорларимиз жуда кўп. Масалан, “Шодмалик” МФЙ ҳудудида яшовчи Гуласал Тўлибоева 3 қути ипак қуртини парваришламоқда. Яна бир пиллакоримиз “Нўғойқўрғон” МФЙда яшовчи Латифа Турсунбоевадир. Шижоатли аёл 4 қути ипак қуртини парвариш қилиб, туманимиз равнақига муносиб ҳисса қўшмоқда. “Дўстлик” МФЙда истиқомат қилувчи Сиддиқ Умиров ҳам 5 қути ипак қурти парваришлашни ўз зиммасига олган.\nҲозирги вақтда пиллакорларимизни безовта қилаётган муаммолар йўқ. Тутзорлар етарли, қуртларни озиқлантириш учун қийинчиликлар туғилмаяпти. Шу боисдан туманда йилдан-йилга ипак қурти боқиш истагини билдириб келаётган фуқароларимизнинг сафи кенгаймоқда.


-Сизга ука кўпчиликнинг номидан гапириш ҳали эрта. Бу ваколат ман манга берилган. Агар депутатлигингизни рўкач қиладган бўлсангиз ҳам кўпчиликни эмас, жуда озчиликни вакилисиз.\nСалай Мадаминовни танқид қилаётган фақат Маматов эмаслигини кўриш учун Интернетга унинг номини ёзиш кифоя. Мана, ана шу уммондан зарра! (Ҳукумат томонида туриб ёзганлардан эмас, фақат мухолифат фаоллари ва халқаро таҳлилчилардан баъзиларининг ёзганларидан парчалар олдим-ЖМ). Буни Салай Мадаминов албатта ўқиши керак ва бу унга бир курс табобат таблеткаси бўлади. Агар бу камлик қилса, китобнинг охирда яна бир қисм келтирамиз.\n“Бирлик”нинг янги Марказий кенгаши ва унинг ҳайъатига Абдурахим раисликдан кетмаса “Бирлик”ни бўламиз деб бу фавкулодда қурултойнинг чакирилишига сабабчи бўлган Муҳаммад Солиҳ, Ахмад Аъзам, Зохир Аълам кабилар ҳам сайланишди. Аммо улар қурултойдан кейин ҳам на ҳайъат мажлисларига келишди, на унинг фаолиятларига катнашишди. Орқаворотдан улар ҳаммани “Бирлик”дан чиқишга ундаётганлари, ўзлари тузаётган янги ташкилотга чакириб, яширинча ташвикот олиб бораётганлари эшитилиб қоларди. Уларнинг асл нишонлари Абдурахим Пулатдан ташқари “Бирлик”нинг ўзи хам эканлигига энди энг соддалар хам тушуниб қолишди.\nКурултойдан 2 ойларча чамаси ўтгандан кейин Дархон бекатининг якинидаги бир клубда “Бирлик” Марказий кенгашининг навбатдаги мажлиси утказилди. Мажлис бошланиши олдидан залга Ахмад Аъзам ва Мирза Кенжабек кириб келишди. Туппа-тугри микрофон олдига бориб узр сурашди ва узларини М.Солих, З.Аълам каби сафдошлари номидан келганларини, янги уюшма тузганларини айтишди. Бир-бирини ёмонлаб юрмаслик лозимлигини эслатишди. Аммо бир оз вакт утгандан кейин муъжиза юз берди: Мухаммад Солих коммунистлар руйхатидан депутат булиб сайланди, телевизорга чикиб “Бирлик” йўқ бўлди, унда бир нечта дордан кочганларгина колди, ҳакикий халкпарварлар мен билан “Эрк” харакатига ўтдилар, деб эълон килди. (harakat.net, 1997)\n“Муҳожиротдаги ўзбек мухолифати ўзаро бўлиниб кетган ва мамлакат ичкарисида бу сиёсий партияларнинг кучи бор деб айтишга бирон далилимиз йўқ – биз шундайин бир воқеликни кўриб турибмиз…Уларнинг айримлари мамлакатдан ташқарида қолиб кетишган ва айримлари ҳамон мамлакат ичкарисида алоқаларга эгалар. Ҳаммалари ҳам қандайдир ришталарга эгалар. Аммо 15 йиллик муҳожирот – бу инсон учун узоқ муддатдир. Масалан, Муҳаммад Солиҳ каби шахс кўрсатадиган таъсир бор–йўғи рамзийдир ва биз уни фаол сиёсатчи сифатида кўра олмаймиз. Аммо ана шу рамз ҳам баъзида таъсир кучига эга бўлиши мумкин. Лекин шу билан бир қаторда бу шахсларнинг бир кун келиб президент бўламиз, деган орзулари аллақачон чиппакка чиқиб бўлган.” (Би–би–си, 27-7-06).\nАЛИШЕР САРБОНОВ, журналист׃\nМуҳаммад Солиҳнинг Эрк демократик партияси раиси лавозимида туриб, ўтган давр мобайнида ва ҳозирда ҳам жуда кўп қўпол хатоларга йўл қўяётганлигини кўриб ва чин дилдан ҳис қилиб бораётган инсон сифатида бундан буён Ўзбекистонда демократик жамият куриш борасидаги курашимни у билан бир сиёсий платформада турмаган ҳолда давом эттиришга қарор қилдим.\nҚаерга борманг, ким билан гаплашманг, Муҳаммад Солиҳ ҳақида сурасангиз ё собиқ муфти билан алмаштиради, ёки билмайди ёки билганлар ана у террорчими дейди. Ўзимизни мухолиафтдагилар бўлса, унинг Каримовдан фарқи қолдими у ҳам демократияни оёқ ости қилиб шунча йилдан бери ёлғондакам раис бўлиб ўтирибди-ку дейишади. (Бахтиёр Ҳамронинг муаллифга ёзган хатидан).\nЎзбек халқининг сўнгги ўн йил ичида бошига тушган мусибатларига ҳозирги режим билан бирга Муҳаммад Солиҳ ва Абдураҳим Пўлатовлар ҳам теппа-тенг айбдордир. Булар мансаб талашиб қилган биринчи ишлари, Бирлик халқ ҳаракатини иккига бўлишларидир. Ўн минглаб фидойилар, кечани-кеча, кундузни кундуз демай меҳнат қилиб, атайлаб ардоқлаб вояга етказган Бирлик халқ ҳаракатини булар хароб қилишди. Натижада зиёлилар ҳам бўлинди. Вилоят, район, қишлоқларда ҳам бўлиниш юз берди. Бир қишлоқда Бирлик аъзолари бўлиниб қолиб, кейин муштлашганига гувоҳ бўлганман. ЭРК партияси бирданига ҳукумат тарафига ўтиб кетди. Нима учун, деб ҳайрон бўлдик? Шунда ЭРК партиясининг вилоятдаги бир ”ақлли“ раҳбари менга ”Биз ҳукуматни ичидан бузамиз, тушундингизми“ деди. Бу ишлар катта бир ўйин бошланганингнг ишораси эди. (“Америка Овози”, 11 Март, 2001 йил).\nЯқинда мени таажжубга солган бошга ҳолат юз берди. АҚШ Федерал текширув органи вакиллари, Муҳаммад Солиҳни ва ЭРКнинг у раҳбарлик қилаётган гуруҳи билан қизиқиб, менинг фикр ва қарашларимни билиш истагида эканликларини билдирдилар. Улар мендан бу гуруҳга алоқам бўлиб-бўлмаганини суриштирдилар. Шунингдек, бу гуруҳ ҳақида билишни истадилар. Мен ўзим билган воқеа-ҳодислар ҳақидагина гапира олишим мумкинлигини айтар эканман, улар кўпроқ “ЭРК” террори ҳақида билмоқчи бўлганликларини англамоқ қийин эмас эди. Албатта бундай жиддий ташкилотга ножиддий қараб бўлмасди. Шу сабаб, “ЭРК”нинг нималар билан шугулланаётганини, нима фаолият қилаётганини, кўпроқ унга ўзини мансуб деб билган кишилардан ўрганиши мақсадга мувофиқ бўлиши фикрини айтдим.\nШундан пайтда, М. Солиҳни АҚШ қўлламоқда деб гап қилиш инсофдан эмас. Унинг орқасида демокартик дунё турибди, халқимииз йўлларга чиқиб уни кутмоқда деган гаплар билан бугун ҳеч кимни алдай олмайсиз. М.Солиҳни фақат фалончиларгина ёмонламоқда деб китоб чиқарган билан ҳам бир нарсага эриша олмайсиз. Акси бўлади. Неча йиллардир индамай юрган мен кабилар ҳам бундай пайтда ўз фикрларини айтишга бошлайдилар. Бошқача айтганда от тескари тепади. (Туронзамаин, Июл, 2006).\n« Доклад Международной Хельсинкской Федерации по Правам Человека Elchi Baxtiyor Hamroni qabul qildi »\nboburiso, on 02/27/2007 at 11:54 pm said:\nQoyil, mana sizga fakit… . Lekin buni ham tan olmaydi baribir, akasini ukasida


Ижтимоий солиқ | BUXGALTER.UZ\n– ижтимоий солиқ бўйича солиқ базаси;\n– ижтимоий солиқ ҳисоб-китоби;\n– ижтимоий солиқ ставкалари;\n– давлат бюджетидан молиялаштирилганда ижтимоий солиқ ставкаси.\nЮридик шахснинг СК 371-моддасига мувофиқ аниқланадиган меҳнатга ҳақ тўлаш тарзидаги харажатлари ижтимоий солиқ бўйича солиқ солинадиган база ҳисобланади. Уларга қуйидагилар киради:\nмеҳнатга ҳақ тўлашнинг қабул қилинган шакллари ва тизимларига мувофиқ ишбай нархлардан, тариф ставкаларидан ва мансаб маошларидан келиб чиққан ҳолда ҳисоблаб чиқарилган, ҳақиқатда бажарилган иш учун ҳисобланган иш ҳақи;\nилмий даража ва фахрий унвон учун устамалар;\nрағбатлантириш хусусиятига эга тўловлар ;\nкомпенсация тўловлари ;\nишланмаган вақт учун ҳақ тўлаш .\nМеҳнатга ҳақ тўлаш тарзидаги даромадлар жумласига мувофиқ қуйидаги тўловлар ҳам киради :\nпредмети ишларни бажариш ва хизматлар кўрсатишдан иборат бўлган, тузилган фуқаролик-ҳуқуқий тусдаги шартномаларга мувофиқ жисмоний шахсларга тўловлар (бундан якка тартибдаги тадбиркорлик фаолиятидан олинган даромадлар мустасно);\nМудофаа вазирлиги, ИИВ, ФВВ, ДХХ, Президент Давлат хавфсизлик хизмати, Миллий гвардиянинг ҳарбий хизматчиларига, ички ишлар органларининг оддий аскарлар, сержантлар ва офицерлар таркибига ҳамда ДБҚнинг ва бошқа ҳарбий хизмат назарда тутилган идоралар ходимларига хизматни ўташи (хизмат мажбуриятларини бажариши) муносабати билан тўланадиган пул таъминоти, пул мукофотлари ва бошқа тўловлар.\nИжтимоий солиқ фақат меҳнатга ҳақ тўлаш тарзидаги даромадлардан ҳисобланганлиги сабабли, уни жисмоний шахсларнинг қуйидаги даромадларига ҳисобламайсиз:\nмулкий даромадлар ;\nмоддий наф тарзидаги даромадлар ;\nбошқа даромадлар .\nИжтимоий солиқ бўйича солиқ базаси қандай аниқланади\nКорхона ҳодимга март ойи учун 4 млн сўм миқдорида даромад тўлайди, шундан:\nмеҳнатга ҳақ тўлаш тарзидаги даромад – 2 млн сўм.;\nтаътил учун тўлов – 1 млн сўм.;\nходимнинг автоулови ижараси учун тўлов – 500 минг сўм.;\nмоддий ёрдам – 500 минг сўм.\nИжара тўлови ва моддий ёрдам меҳнатга ҳақ тўлаш тарзидаги даромадларга кирмайди, шунинг учун солиқ базаси 3 млн сўмни (2 млн + 1 млн) ташкил этади.\nХодимларнинг қайд этилган қуйидаги даромадларини ижтимоий солиққа тортмайсиз:\nиш берувчининг ходимга меҳнатда майиб бўлганлиги ёки соғлигига бошқача шикаст етганлиги билан боғлиқ зарарнинг ўрнини белгиланган миқдорлардан ортиқча қоплаш;\nпахта йиғим-терими бўйича мавсумий қишлоқ хўжалиги ишлари учун меҳнат ҳақи.\nИжтимоий солиқ бўйича солиқ базасини аниқлашда қуйидаги ҳолатларда ўзига хос хусусиятлар мавжуд:\nЎзбекистон ташқарисига хизмат сафарига юборилган дипломатик ваколатхоналар ходимларининг даромадлари бўйича;\nнорезидент томонидан чет эл кадрлари тақдим этилганда.\nЎзбекистон ташқарисидаги дипломатик ваколатхона ходими иш ҳақи олади.\nУшбу иш ҳақи тўловларига ижтимоий солиқ қандай ҳисобланади?\n– Ходимнинг республикадан ташқарида ишлашга юборилишидан илгари охирги иш жойида олинган меҳнатга ҳақ тўлаш тарзидаги даромадларидан келиб чиқиб, солиқ базасини аниқланг. Агар шу вақт ичида Ўзбекистонда МҲТЭКМнинг оширилиши амалга оширилган бўлса, ушбу ўсишни ҳисобга олган ҳолда, солиқ базасини қайта ҳисоб-китоб қилинг .\nЎзбекистон резиденти норезидент билан хорижий ходимларни ишга тақдим этилиши тўғрисида шартнома тузади.\nИжтимоий солиқ бўйича солиқ базаси қандай ҳисобланади?\n– Солиқ базасини чет эллик ходимларга...


АҚШда коронавирусга қарши эмлаш кампанияси бошланди\n07 декабр 2021, Тошкент вақти: 03:01\nCOVID-19 га қарши Pfizer-BioNTech вакциналари жойланган қутилар Мичигандаги Global Supply Kalamazoo корхонасида жойларга жўнатишга тайёрланмоқда, 2020 йил 13 декабри\nАҚШда COVID-19 га қарши эмлов кампанияси бошланди. Эмланган илк мижоз Нью-Йоркдаги интенсив терапия бўлими ҳамшираси бўлди.\nАйни пайтда АҚШнинг турли штатларидаги тиббиёт марказларига миллионлаган доза Pfizer/BioNTech вакцинаси етказилмоқда. Умуммиллий кампаниянинг илк куни бўлган 14 декабрда вакцина Қўшма Штатлардаги 150 та шифохонага етиб боради. Амалда бўлган дастур 2021 йил апрелигача 100 миллион нафар америкаликни эмловдан ўтказишга мўлжалланган.\nАҚШда коронавирусдан вафот этганлар сони ҳозирги пайтда 300 мингга яқинлашиб қолган. Бу кўрсаткич дунёдаги исталган бошқа мамлакат статистикасидан анча кўпдир. Мамлакатда ноябрь ойидан коронавирусга чалиниш шиддат билан кўпайиб бораётгани кузатилмоқда. Ҳозирда АҚШ ҳудудидаги тиббиёт муассасаларида Covid-19 ташхиси билан 109 минг бемор даволаняпти.